Compare Bible readings for Yona 1 in the ABK and the GNB - Bible Society\n1Ger an ARLOEDH a dheuth dhe Yona mab Amittay, ow leverel, 2‘Sav, ke dhe Nineve, an sita vras, ha kri er hy fynn, rag aga droktra re yskynnas a-ragov.’ 3Mes Yona a sevis rag fia dhe Tarshish, dhiworth golok an ARLOEDH. Ev eth yn-nans dhe Yoppa, ha kavoes gorhel ow mos dhe Tarshish. Ytho ev a ros an pris ha mos a-bervedh ynno, mayth ella gansa dhe Tarshish, a-dhiworth golok an ARLOEDH.\n4Mes an ARLOEDH a dheghesis gwyns bras war an mor, hag yth esa annawel vras y'n mor, may feu an gorhel yn peryll a vos terrys. 5Ha'n marners a's teva own, ha kria, peub war y dhuw y honan, ha tewlel mes an karg esa y'n gorhel bys y'n mor, may fo skaffa. Mes Yona galsa yn-nans bys y'n barth a-ji dhe'n lester, hag yth esa ow krowedha, down yn kosk. 6An kapten a dheuth dhodho ha leverel, ‘Dar! prag yth es'ta ow koska? Sav, galw war dha Dhuw. Martesen Duw a wra vri ahanan, ma na wryllyn mos dhe goll.’\n7Hag yn-medhons an eyl dh'y gila, ‘Dewgh, tewlyn ni prenn, may fo godhvedhys dhyn piw yw dhe vlamya, an drog ma dhe vos devedhys warnan.’ Ytho i a dewlis prenn, ha'n prenn a goedhas war Yona. 8Ena i a leveris dhodho, ‘Lavar dhyn, piw yw dhe vlamya, an drog ma dhe vos devedhys warnan? Pyth yw dha ober, hag a-ble teuthys? Pyth yw dha bow? Hag a bana bobel osta?’ 9Yn-medh ev dhedha, ‘Ebrow ov vy, ha my a berth own a'n ARLOEDH, Duw an nev, neb a formyas an mor ha'n tir sygh.’ 10Ena an dus a's teva own bras, hag yn-medhons dhodho, ‘Pandr'yw hemma a wrussys?’ Rag an dus a wodhva, ev dhe vos ow fia a-dhiworth golok an ARLOEDH, rag ev re lavarsa dhedha.\n11Ena yn-medhons dhodho, ‘Pandr'a wren ni dhiso jy, may fo an mor spavenhes ragon?’ Rag an mor a dheuth ha bos moy ha moy garow. 12Yn-medh ev dhedha, ‘Kemmer vy yn-bann ha'm tewlel y'n mor, ena an mor a vydh spavenhes ragowgh, rag my a woer an annawel vras ma dhe goedha warnowgh drefenn an pyth re wrugavy.’ 13Mes an wer a roevyas gans nell rag may tehwellens dhe dir sygh, ha ny allsons, rag an mor a dheuth ha bos moy ha moy garow er aga fynn. 14Ytho i a grias war an ARLOEDH ow leverel, ‘A ARLOEDH, ni a'th pys, na as ni dhe vos dhe goll rag bewnans an gour ma, ha na worr warnan an blam rag skoellya goes gwiryon; rag ty, A ARLOEDH, re wrug kepar dell veu dha vodh.’ 15Ena i a gemmeras Yona yn-bann ha'y dewlel y'n mor; ha garowder an mor a hedhis. 16Ha'n gwer a's teva own bras a'n ARLOEDH, hag i a offrynnas sakrifis dhe'n ARLOEDH, ha gul ambosow.\n17An ARLOEDH a dhannvonas pysk bras dhe lenki Yona; ha Yona a veu yn torr an pysk tri dydh ha teyr nos.


Dewteronomi 20 (ABK) - Bible Society\nDewteronomi 20 ABK\nRewlys rag Gwerrya\n1Pan ewgh mes dhe'n gas erbynn dha eskar ha gweles mergh ha charettow, pobel moy agesos, na borth own anedha, drefenn an ARLOEDH dha Dhuw dhe vos genes, neb a'th tros yn-bann yn-mes a bow Ejyp. 2Pan dhewgh nes dhe'n gas, an oferyas a dheu nes ha kewsel orth an bobel. 3Y lever dhedha, ‘Klew, Ysrael, yth esowgh ow tos nes dhe'n gas erbynn agas eskerens. Na vedhewgh digolonnek, na berthewgh own, na fyskewgh dhe-ves yn euth, na vedhewgh dyegrys a-ragdha, 4rag yth yw an ARLOEDH agas Duw neb a gerdh genowgh dhe vatalyas ragowgh orth agas eskerens, dh'agas sawya.’ 5An soedhogyon ynwedh a gews orth an bobel, ow leverel, ‘Eus gour re dhrehevis chi nowydh ha ny wrug y sakra? Es ev ha dehweles dh'y ji, rag own ev dhe verwel y'n vatel ha gour arall dh'y sakra. 6Eus gour re blansas gwinlann ha ny wrug devnydh anodho? Es ev ha dehweles dh'y ji, rag own ev dhe verwel y'n vatel ha gour arall dhe wul devnydh anodho. 7Eus gour re beu ambosys dhe venyn ha ny wrug hy demmedhi? Es ev ha dehweles dh'y ji, rag own ev dhe verwel y'n vatel ha gour arall dh'y demmedhi.’ 8Ena an soedhogyon a gews dhe'n bobel arta ha leverel, ‘Eus gour a berth own ha digolonnek yw? Es ev ha dehweles dh'y ji, ma na wrello dhe golonn y vreder teudhi kepar ha'y golonn ev.’ 9Pan gowlwra an soedhogyon kewsel orth an bobel, i a sett kaslewydhyon orth penn an bobel.\n10Pan dheudh nes dhe dre dhe vatalyas orto, prof dhedhi ambosow kres. 11Mar korthyp dhis gans kres hag igeri dhis hy yetys, ena oll an bobel yw kevys ynni a vydh gorrys dhe hwel krev, hag i a'th serv. 12Mar ny wra kres genes, mes hi a wra bresel er dha bynn, ena ty a omsett a-dro dhedhi. 13An ARLOEDH dha Dhuw a's re y'th leuv, ha ty a wysk pub gorreydh ynni gans min an kledha, 14mes an benynes ha'n fleghigow ha'n chatel ha pup-tra eus y'n dre, oll an preydh anedhi, ty a byll ragos dha honan, ha dybri preydh dha eskerens a wrug an ARLOEDH dha Dhuw y ri dhis. 15Yndella y hwredh dhe oll an trevow pell dhiworthis, marnas an trevow a wra an kenedhlow yn ogas aga ferghenna. 16Saw a drevow an poblow ma a wra an ARLOEDH dha Dhuw aga ri dhis avel eretons, ny esydh yn few travyth a anell, 17mes ty a wra aga sakra dhe dhistruyans: an Hittysi ha'n Amorysi, an Kananysi, ha'n Perizzysi, an Hivysi, ha'n Yebusysi kepar dell worhemmynnis dhis an ARLOEDH dha Dhuw, 18rag na'gas dyskons dhe wul war-lergh oll an taklow kasadow a wrons rag aga duwow, ha hwi a begh erbynn an ARLOEDH agas Duw.\n19Pan omsettydh lies dydh a-dro dhe dre, ow patalyas orti rag hy hemmeres, ny dhistruydh hy gwydh ow trehevel boel er aga fynn; rag ty a yll dybri frut anedha. Ytho na wra aga threghi; rag nyns yw gwydh an gwel mab-den, mayth omsettydh a-dro dhedha. 20Saw gwydhenn a wodhes nag yw gwydhenn boes, honna y hyllydh distrui ha treghi rag drehevel tommenn erbynn an dre a woestel bel er dha bynn, bys pan goettho.


Kigdevoryer - Wikipedia\n(Daskevarwodhys dhyworth Carnivora)\nEfander menhesennow: Eocene kres dhe Oos a-dhiwedhes\nKigdevoryoryon dyffrans, gans kathegennow (tiger, bleydh-brogh brithys ha Sivet Africa) a-gledh, ha kiegennow (arth gell, bleydh loos ha gargasgath) a-dhyghow.\n16, Gwelewgh klassans\nKigdevoryoryon po Carnivora (dhyworth Latin carō (ben carn-) "kig", + vorāre "devorya") yw urdh divers gans moy ages 280 ehen a vronnviles bryghennel. Dihaval orth Carnivore (kigdebroryon) yw an hanow skiensek Carnivora. Carnivore a yll descrifa neb organedh an pyth a dheber kig. Gans myns an moyha divers a urdhyow bronnvilek yw kigdevoryoryon. An konna gwynn (Mustela nivalis), an kigdevoryer lyha, a yll bos 25 g (0.88 ouns) yn poos ha 11 cm (4.3 meusva) yn hys, an arth gwynn (Ursus maritimus) a yll bos 1,000 kg (2,200 peuns) yn poos, mes an kigdevoryer brassa yw an Olifans-mor dyghow (Mirounga leonina) an pyth a yll bos 5,000 kg (11,000 peuns) yn poos ha 6.9 m (23 tros-hys) yn hys.\nKigdebrer o an kynsa kigdevoryer hag ogas oll kigdevoryoryon a dheber kig dre vras hedhyw. Res yw dhe neb, kepar ha kathes ha reunyon, dybri kig rag aga megyans. Moy olldhebrek yw neb erel, kepar ha rakounes hag arthes, kregi war aga bewva. An panda bras yw gwelsdebrek dre vras mes i a wra dybri puskes, oyow ha preves, mes res yw dhe'n arth gwynn dybri enyvales yn aga bewva hwerow. Kigdevoryoryon a'n jeves dens, ewines, ha gwel dhiwlagasek rag kachya ha dybri enevales erel. Lies ehen a helgh gans aga theyluyow hag enyvales kowethasek yns. An teyluyow a yll helghya preydh brassa.\nDel hevel kigdevoryoryon a geugherdhas yn Amerika Gledh a'n teylu Miacidae nans yw a-dro dhe 42 vilvil vledhen. Yn skon wosa henna i a rannas dhe'n furvow kathek ha kiek (Feliformia ha Caniformia). Aga genakordh molekulenek a dhiskwa bagas unnkordhel yw an kigdevoryoryon bew, bagas kurun an Carnivoramorpha.\nKlassans[golegi | pennfenten]\nKonna gwynn, an kigdevoryer lyha.\nOlifans-mor dyghow, an kigdevoryer brassa.\nArth gell, an kigdevoryer brassa tirel gans an arth gwynn.\nKath ha ki, kigdevoryoryon dovys.\nAn rester glassans arnowyth moyha kemmyn a rann kigdevoryoryon gans hwetek teylu bew ha nebes teyluyow marow:\nIsurdh Feliformia ("kathek")\nTeylu †Nimravidae: kathes densabren fals (nans yw 5–36 milvil bledhen)\nTeylu Nandiniidae: sivet palm Africa; unn ehen\nTeylu Prionodontidae: linsang Asi; yma diw ehen yn unn genas\nTeylu †Barbourofelidae (nans yw 6–18 milvil bledhen)\nTeylu Felidae: kathes; yma 40 ehen yn 15 genas\nTeylu Viverridae: sivetes ha keffrysysi; yma 34 ehen yn 15 genas\nTeylu Hyaenidae: bleydh-broghes ha proteles; yma peswar ehen yn tri genas\nTeylu Eupleridae: kigdevoryoryon Maldagaskar; 10 ehen yn seyth genas\nTeylu Herpestidae: mebyneles ha keffrysysi; 33 ehen yn 14 genas\nIsurdh Caniformia ("kiek")\nTeylu †Amphicyonidae: keun-arth (nans yw 9–37 milvil bledhen)\nTeylu Canidae: keun ha keffrysysi; 35 ehen yn 12 genas\nTeylu †Hemicyonidae: (nans yw 2–22 milvil bledhen)\nTeylu Ursidae: arthes; eth ehen yn pymp genas\nTeylu Ailuridae: panda rudh; unn ehen\nTeylu Mephitidae: flerbroghes; 12 ehen yn peswar genas\nTeylu Mustelidae: konnaow gwynn ha keffrysysi; 57 ehen yn 22 genas\nTeylu Procyonidae: rakounes ha keffrysysi; 14 ehen yn hwegh genas\nTeylu †Enaliarctidae: (nans yw 23–20 milvil bledhen)\nTeylu Odobenidae: morvugh; unn ehen\nTeylu Otariidae: reunyon skovarneks; 15 ehen yn seyth genas\nTeylu Phocidae: reunyon gwir; 18 ehen yn 13 genas\n(† - difeudhans)\nDiwettha golegyans an folen ma a veu an 21 Ebrel 2021, dhe 21:09.


Nehemia 2 (ABK) - Bible Society\nNehemia Dannvenys dhe Yerusalem\n1Y'n mis Nisan, y'n ugensves blydhen a Artakserkses an myghtern, pan o termyn dhe servya gwin dhodho, my a gemmeras yn-bann an gwin ha'y ri dhe'n myghtern. Ny vien vy trist kyns yn y lok. 2Ytho an myghtern a leveris dhymm, ‘Prag yth yw trist dha fas, kyn nag os jy klav? Nyns yw hemma travyth marnas tristans an golonn.’ Ena my a borthas own bras. 3My a leveris dhe'n myghtern, ‘Re vewo an myghtern bys vykken! Prag na via ow fas trist, pan yw difeyth an sita, tyller bedhow ow thasow, ha hy yetow re beu distruys gans tan?’ 4An myghtern a leveris dhymm, ‘Pandr'a wovynnydh orthiv?’ Ytho my a bysis dhe Dhuw an nevow. 5Ha my a leveris dhe'n myghtern, ‘Mar pleg dhe'n myghtern ha mar kavas dha was favour y'th wolok, dannvon vy dhe Yuda, dhe sita bedhow ow thasow, ma's dastrehaffen vy.’ 6Ha'n myghtern a leveris dhymm, (gans an vyghternes owth esedha rybdho), ‘Pana dermyn y fydh dha vyaj, ha p'eur tehwelydh?’ Ytho pes da o an myghtern dhe'm dannvon, ha my a settyas termyn ragdho. 7Ynwedh my a leveris dhe'n myghtern, ‘Mar pleg dhe'n myghtern, bedhes lytherow res dhymm dhe wovernours an rannvro Dres-an-Avon, may hwrontyons dhymm tremen saw bys pan dhyffiv bys yn Yuda; 8ha lyther dhe Asaf, gwithyas koeswik an myghtern, may rollo dhymm prenn dhe wul jistys rag yetow an palys, ha rag fos an sita, ha rag an chi may fydhav trigys.’ Ha'n myghtern a wrontyas dhymm ow gorholedhow, rag bos leuv dha ow Duw warnav.\n9Yn eur na my a dheuth dhe wovernours an rannvro Dres-an-Avon, ha ri dhedha lytherow an myghtern. Lemmyn an myghtern re dhannvonsa kaptenyon an lu ha marghogyon genev. 10Pan glewas Sanballat an Horonyas, ha Tobia an gwas, an Ammonyas, anodho, bras o aga displesour, nebonan dhe dhos dhe hwilas les mebyon Ysrael.\nNehemia a Hwither an Fosow\n11Ytho my a dheuth dhe Yerusalem, hag yth en vy ena tri dydh, 12Ena my a sevis y'n nos, my ha nebes tus genev; ha ny dherivis vy dhe dhenvyth an pyth re worrsa ow Duw y'm kolonn dhe wul rag Yerusalem. Nyns esa best vyth genev saw an best esen vy ow marghogeth warnodho. 13Ytho my eth yn-mes dre Yet an Nans y'n nos, troha Fenten an Dhragon, ha dhe Yet an Kawgh, ow hwithra fosow Yerusalem, re bia terrys dhe'n dor, ha'y yetow, re bia distruys gans tan. 14Ena my a dremenas dhe Yet an Fenten ha dhe Boll an Myghtern; saw nyns esa tyller rag an best esa yn-dannov dhe bassya dredho. 15Ena my eth yn-bann der an nans y'n nos ow hwithra an fos. Ena my a dreylyas war-dhelergh hag entra dre Yet an Nans, ha dehweles. 16Ha ny wodhya an soedhogyon ple'th yth vy na pandra esen vy ow kul; ha ny dherivsen vy hwath dhe'n Yedhewon, na dhe'n oferysi, na dhe'n ugheloryon, na dhe'n soedhogyon, na dhe nebonan arall a vedha ow kemmeres rann y'n ober.\nErvirans dhe Dhaswul an Fosow\n17Ena my a leveris dhedha, ‘Hwi a wel an ahwer eson ni ynno, fatell yw Yerusalem difeyth, ha'y yetow leskys gans tan. Dewgh, ha drehevyn ni fos Yerusalem, ma na vydhyn synsys yn disenor namoy.’ 18Ena my a dherivas dhedha a leuv ow Duw re bia warnav rag da, ha'n geryow a gowssa an myghtern dhymm. Hag i a leveris, ‘Sevyn yn-bann ha dastrehevel!’ Ytho i a ombareusis dhe dhalleth an ober da. 19Mes pan glewas Sanballat an Horonyas, ha Tobia an gwas, an Ammonyas, ha Geshem an Arab a-dro dh'agan towlow, i a wrug ges ahanan ha'gan dispresya, ow leverel, ‘Pyth yw an dra ma esowgh hwi ow kul? Esowgh hwi ow rebellya erbynn an myghtern?’ 20Ena my a worthybis dhedha, ow leverel, ‘Duw nev a re dhyn siwena; ha ni, y servysi, a sev ha drehevel, mes ny'gas beus rann na titel na kovadh yn Yerusalem.’


Un Hembrynkyas a’n Sordyans – Richard Borlase a Wenn – Agan Tavas\nCota Arvow a Vorlase\nBoghes fenough yu aswonys a Richard Borlase; ef a wrello merwel y’n batel a Blackheath, mes nyns yu hemma certan. Ef yu campollys y’n “Reken a Dhalgenna po Convyctyans” a Henry vii. Reken a Dhalgenna yu onen may hasa substans an convyct yn gaja dhe’n myghtern. Gwrageth, bytegens, mar kyllons y provya substans bos y honen, o quyt. Ynweth y’n “Rol a Bardons ” a Henry viii, deu berson yu campollys; an kensa yu Thomas Burlas, po Borlase, ha’n second yu Richard Burlas, po Borlase. An dheu yu descryfys avel “franklins” po burgesyon- “franklin ” descryf neponen nep nyns usy sojettys dhe arluth fewdal, po dhe’n lagha fewdal. Thomas re bo broder Richard.\nYth esa an Manor a Vorlase-Burgess yn Sen Wenn solabrys an substans ha’n dre an tylu hen a Vorlase. Yth esa res dhe dylu Norman gans myghtern William Rufus, nep esa arluth a gastel y hanow Talfer, yn Normandy. Y erys a gemeras hanow a Vorlase dre hanow an tyller. Hem yu an le may trygas Richard Borlase. An er- gour dewetha an scoren cotha a werthas an pyth-ma, yn 1559, dhe John Hender, hag yth esa an bargen- tyr dhe’n os hedhyu war tyller an dre. Map yowynca, bys dalleth dhe whetegves cansvledhen, o demedhys gans eres a Dreluddra po Treludderow a Dreluddra yn Lulyn. Rag hemma a dhyeskynna Dr Borlase an den ystorek, ha’n tylu Borlase a Vockmer ha Danvers yn Little- Marlow.\nScryfys ha trelys ha fylmys gans Heather Ashworth


Ysay 23 (ABK) - Bible Society\nProfoesans a-dro dhe Tyr\n1Profoesans a-dro dhe Tyr.\nOulyewgh, a worholyon Tarshish;\nrag gwastys yw, heb chi, heb porth.\nDhiworth pow Syprus\nyw diskudhys dhedha.\n2Tewewgh, annedhysi an arvor,\nyth esa dha gannasow ow tremena dres an mor23:2 dha gannasow ow tremena dres an mor: Amendys.\n3war dhowrow meur;\ngreun Shihor o hy threvas,\naskorr an Nil;\nhag yth esta marchons an kenedhlow.\n4Kemmer meth, Sidon, rag an mor re gewsis,\nkastell an mor, ow leverel,\n‘Ny veuv yn lavur na ny dhineythis,\nny vegis gwer grev\nna ny veythris gwyrghesow.’\n5Pan dheu an nowodhow dhe Ejyp,\ni a vydh yn angoes war dherivas Tyr.\n6Treusiwgh dhe Tarshish,\noulyewgh, annedhysi an arvor!\n7Yw homma acheson agas lowena,\nneb a veu hy dallethvos dhiworth an dydhyow koth,\nha'y threys a's dros\na-bell dhe driga?\n8Piw a gusulyas hemma erbynn Tyr,\nneb a ri kurunyow,\nneb yw hy marchons pennternedh,\nha'y henwerthoryon yw an re enorys a'n nor?\n9ARLOEDH an luyow a'n kusulyas,\nrag uvelhe goeth an splannder oll,\nha rag shamya oll an re enorys a'n nor.\n10Tremen dre dha dir avel an Nil,\nrag ny'th eus kay byth moy.\n11Ev re ystynnas y leuv war an mor,\nev re shakyas gwlaskordhow.\nAn ARLOEDH re erghis erbynn Kanan\ndhe dhistrui hy hastylli.\n12Ev a leveris, Ny lowenhydh byth moy,\na wyrghes arweskys myrgh Sidon;\nsav, treus dhe Syprus;\nynwedh ena ny vydh powes dhis.\n13Mirewgh orth pow an Kaldeanys; nyns yns i pobel na fella; Assyria a'n destnas rag goedhviles. I a dhrehevis aga thouryow-esedhva, ha destryppya aga palesyow, ha'y wul magor.\n14Kynewgh, gorholyon Tarshish,\nrag agas skons yw gwastys.\n15Y'n jydh na Tyr a vydh ankevys deg ha tri-ugens blydhen, kepar ha dydhyow unn myghtern. Orth diwedh tri-ugens blydhen y hwyrvydh dhe Tyr kepar ha'n gan a-dro dhe'n hora:\nke a-dro dhe'n sita,\nty hora ankevys;\nson daffar kerdyn yn ta,\nkan kanow pals,\nrag may fi kovhes.\n17Orth diwedh tri-ugens blydhen, an ARLOEDH a vysyt Tyr. Hi a dhehwel dh'y gober, ha gul horyans gans oll gwlaskordhow an bys war enep an nor. 18Hy gwayn ha'y gober a vydh sans dhe'n ARLOEDH; ny vydh kuntellys na gwithys, mes hy gwayn a vydh rag an re a drig a-rag an ARLOEDH, rag lanwes boes ha dillas splann.


1 Samuel 3 (ABK) - Bible Society\n1 Samuel 3 ABK\nAn ARLOEDH a Elow Samuel\n1Lemmyn yth esa an maw Samuel ow servya an ARLOEDH yn-dann Eli. Ger an ARLOEDH o tanow y'n dydhyow na; ha nyns esa lies gwelesigeth.\n2Y'n termyn na, yth esa Eli, may tallathsa y dhewlagas fyllel ma na ylli gweles, ow krowedha yn y le; 3ny via lugarn Duw difeudhys na hwath, hag yth esa Samuel ow krowedha yn tempel an ARLOEDH, le mayth esa argh Duw. 4Ena an ARLOEDH a elwis dhe Samuel, hag ev a worthybis, ‘Ottavy!’ 5hag ev a boenyas dhe Eli, ha leverel, ‘Ottavy, rag ty a'm gelwis.’ Mes ev a leveris, ‘Ny elwis; growedh arta.’ Ytho ev eth ha growedha. 6Ha'n ARLOEDH a elwis arta, ‘Samuel!’ Ha Samuel a sevis ha mos dhe Eli ha leverel, ‘Ottavy, rag ty a'm elwis.’ Hag ev a worthybis, ‘Ny elwis, ow mab; growedh arta.’ 7Lemmyn ny aswonnis Samuel an ARLOEDH na hwath, ha ny via ger an ARLOEDH diskudhys dhodho na hwath. 8Ha'n ARLOEDH a elwis Samuel arta, tressa termyn. Hag ev a sevis ha mos dhe Eli, ha leverel, ‘Ottavy, rag ty a'm gelwis.’ Ena Eli a wodhva bos an ARLOEDH ow kelwel dhe'n maw 9Rakhenna Eli a leveris dhe Samuel, ‘Ke, growedh; mara'th helow, ty a lever, “Kows, ARLOEDH rag yma dha was ow koslowes.” ’ Ytho Samuel eth ha growedha yn y le.\n10Ha'n ARLOEDH a dheuth ha sevel ena ha gelwel kepar ha kyns, ‘Samuel! Samuel!’ Ha Samuel a leveris, ‘Kows, rag yma dha was ow koslowes.’ 11Ha'n ARLOEDH a leveris dhe Samuel, ‘Otta, my a wra tra a verr spys yn Ysrael a wra dhe dhiwskovarn peub a'n klew kosa. 12Y'n jydh na my a gollenow erbynn Eli pup-tra re leveris vy a-dro dh'y ji, a-dhiworth an dalleth dhe'n gorfenn. 13Rag my re leveris dhodho, a verr spys my dhe vreusi y ji bys vykken, rag an kammweyth a wodhya, drefenn bos y vebyon ow molleth Duw,3:13 ow molleth Duw: Amendys war-lergh an Septuagint. Ebrow ow tri molleth dhedha aga honan. ha ny's lettyas. 14Rakhenna my a dos ti dhe ji Eli, na vydh kammweyth chi Eli dasprenys gans sakrifis na offrynn bys vykken.’\n15Ha Samuel a wrowedhas ena bys y'n myttin; ena ev a igoras darasow chi an ARLOEDH. Ha Samuel a borthas own a leverel an welesigeth dhe Eli. 16Hag Eli a elwis Samuel ha leverel, ‘Samuel, ow mab.’ Hag ev a worthybis, ‘Ottavy.’ 17Yn-medh ev, ‘Pandr'yw an pyth a leveris an ARLOEDH dhis? My a'th pys na gudh ev a-dhiworthiv. Re wrello Duw yndella dhis ha moy ynwedh, mar kudhydh neppyth a-dhiworthiv a oll an taklow a leveris ev dhis.’ 18Ha Samuel a dherivas dhodho pup-tra ha ny gudhas travyth a-dhiworto. Hag ev a leveris, ‘An ARLOEDH yw; Gwres ev an pyth a hevel da dhodho.’\n19Ha Samuel a devi yn-bann, hag yth esa an ARLOEDH ganso, ha ny asas nagonan a'y eryow vyth koedha dhe'n leur. 20Hag oll Ysrael dhiworth Dan bys yn Beer-sheba a wodhya bos Samuel apoyntys profoes lel a'n ARLOEDH. 21Ha'n ARLOEDH a besyas omdhiskwedhes yn Shilo, rag an ARLOEDH a dhiskwedhas y honan dhe Samuel yn Shilo dre er an ARLOEDH.


Yoshua 20 (ABK) - Bible Society\n1An ARLOEDH a leveris dhe Yoshua, 2‘Lavar dhe vebyon Ysrael, “Gwrewgh ragowgh an sitys meneghi, a gewsis dhywgh anedha dre leuv Moyses, 3may fio bys di ladher a wysk den dre wall ha heb entent; hag i a vydh agas meneghi dhiworth dialor an woes. 4Ev a fi dhe onan a'n sitys ma ha sevel yn daras yet an sita, ha styrya an kas yn skovornow henavogyon an sita na. I a'n kemmer a-ji dhe'n sita, ha ri dhodho tyller, may trikko gansa. 5Pan dho dialor an woes war y lergh, ny dhelivrons an ladher dh'y leuv, rag ev dhe weskel y gentrevek heb godhvos, ha heb atti kyns. 6Ev a drig y'n sita na bys pan sev a-dherag an guntelles rag breus, bys mernans an arghoferyas esa y'n prys na: ytho an ladher a dhehwel, ha dos dh'y sita ha dh'y ji, dhe'n sita le may fias dhiworti.” ’\n7I a sakras Kedesh yn Galile yn bro venydhyek Naftali, ha Shekem yn bro venydhyek Efraym, ha Kiryath-arba (yw Hebron) yn bro venydhyek Yuda. 8Dres an Yordan troha'n howldrevel a Yeriko, i a ros Beser y'n gwylvos war an ughelgompesenn, dhiworth loeth Rewben, ha Ramoth yn Gilead, dhiworth loeth Gad, ha Golan yn Bashan, dhiworth loeth Manasse. 9An re ma yw an sitys apoyntys rag oll an Ysraelysi, ha rag an alyon trigys yn aga mysk, may fia bys di ladher a wysk den heb godhvos, ma na varwa dre leuv dialor an woes, kyns ev dhe sevel a-rag an guntelles.


1Wosa hemma, an Arloedh a apoyntyas dewdhek ha tri-ugens10:1 dewdhek ha tri-ugens: War-lergh re a'n dornskrifow deg ha tri-ugens. arall ha'ga dannvon dew ha dew a-dheragdho dhe bub sita ha tyller may fynna ev mos. 2Yn-medh ev dhedha, ‘An drevas yw meur, mes an oberwesyon yw boghes; ytho pysiwgh Arloedh an drevas may tannvonno gonisysi bys yn y drevas. 3Ewgh; awotta, my a'gas dannvon yn-mes avel eyn yn mysk bleydhi. 4Na degewgh pors, na skryp, nag eskisyow, ha na salusewgh denvyth war an fordh. 5Hag yn py chi pynag yth ellowgh, leverewgh kyns oll, “Kres dhe'n chi ma.” 6Ha mars eus mab a gres ena, agas kres a bowes warnodho; mes mar nyns eus, ev a dhehwel dhywgh. 7Gortewgh y'n keth chi na ow tybri hag owth eva pypynag a rollons, rag gwiw dhe'n oberwas yw y arveth. Na wrewgh sommys a unn chi dhe ji arall. 8Ha dhe by sita pynag yth ellowgh, hag i a'gas wolkomm, dybrewgh an pyth yw gorrys a-ragowgh; 9ha yaghhewgh an glevyon ynno ha leverel dhedha, “Gwlaskor Duw re dheuth nes dhywgh.” 10Mes dhe by sita pynag yth ellowgh ha ny'gas wolkommons, ewgh mes yn hy stretys ha leverel, 11“Hwath an doust a'gas sita hag a len orthyn, ni a'n shak dhe-ves er agas pynn; saw godhvydhewgh hemma, gwlaskor Duw re dheuth nes dhywgh.” 12My a lever dhywgh, perthi a vydh esya rag Sodom y'n jydh na es dell vydh rag an sita na.


MAGA Conference 22nd March, County Hall - Last chance to book\n"Less than a week left before this year’s Maga conference!\nWe’ll be reviewing the past year, looking at what has happened and what has been done by all the organisations in the Partnership and reflecting on where we are. We will also be setting out the plans for the next three years for the Partnership and unveiling some new and exciting projects and initiatives. Will Coleman will be joining us to talk about the Plen an Gwari project and we’ll be discussing what you think the priorities should be for the future.\nOur keynote speaker is Brian O hEadhra, from Bord na Gaidhlig in Inverness, who will be talking about language and culture and how cultural projects working with Gaelic in Scotland have promoted the language, giving us food for thought for development in Cornwall. In addition there will be a session on promotion and how we get the messages out in Cornwall and beyond – and how we can do it better!\nIn the evening there will be a chance to relax at a Yeth an Werin and music session at 7pm in the County Arms – with just enough time in between the two for a pint and something to eat.\nNyns yw saw unn seythen gesys kyns keskussulyans MAGA an vledhen ma! Y fedhyn ni ow mires war-dhelergh orth an taklow re hwarvas dres an vledhen eus passyes, ha pyth re beu gwrys gans pub Kowethas y’n Keskowethyans hag ow prederi a-dro dh’agan savla y’n eur ma. Ynwedh, y hwren ni diskwedhes an towlennow rag an teyr bledhen a dheu gans nebes ragdresow nowydh ha meur dhe les y’ga mysk. Y fydh Will Coleman ow tos dhe gewsel a-dro dhe ragdres Plen an Gwari hag y fydh keskows a-dro dh’agas prederow rag an taklow a vydh an moyha posek yn termyn a dheu.\nAgan penngowser yw Brian O hEadhra, a-dhyworth Bord na Gaidhlig yn Inverness, neb a wra kewsel dhyn a-dro dhe yeth ha gonisogeth ha\nfatel wrug ragdresow gonisogethek oberi gans Gwydhelek yn Alban dhe avonsya an taves, hag a yll ri dhyn neppyth dhe prederi a-dro dhodho yn Kernow. Ynwedh, y fydh derivas a-dro dhe dhisplegyans ha fatel yllyn danvon agan messach dres Kernow ha pella – ha fatel yllyn y wul yn fordh gwell!\nNosweyth, y fydh chons dhe dhiskwitha orth Yeth an Werin hag esedhek ilow dhyworth 7 eur yn diwotti Arvow an Gonteth – gans spas lowr ynter an dhew rag kavos pynta ha neppyth dh’y dhybri.


Kalciom - Wikipedia\nElven gymyk, medhegneth essensek\n[Ar] 4s², 1s² 2s² 2p⁶ 3s² 3p⁶ 4s²\nperiod 4, bagas 2\nElven gymyk yw Kalciom, niver 20 y'n Vosen Beriodek. Y furvell gymyk yw Ca. An hanow a dheu dhyworth an ger Latin calx, ow styrya kalgh. Essensek yw kalciom dhe bub tra byw marnas nebes hwesker ha bakteria. Avel kalciom karbonad, CaCO3, ev a wra korf eskern dhe enevales morek ha lensow dhe lagasow; avel kalciom fosfat, Ca5(PO4)3(OH), ev yw eskern ha dens enevales an tir, hag avel kalciom oksalat, CaC2O4, kevys yw yn plansow.\nKalciom yw an alkan moyha pols y'n korf denel. Yn-mes a'n 1200g a galciom y'n korf denel kresek, yma 1190g y'n eskern. An 10g aral a wra pymp gweythres posek.\nev a wra synsi kellow war-barth\nrann yw ev a ober keher\nev a syns pH an goos sad\nev a syns rannans kellow\nev a dhalleth livreson hormonow.\nY talvia dhe bobel dybri palster a galciom, dhe weres tevyans dens hag eskern, yn arbennek benenes torrek ha fleghes. Keus ha choklet yw pennfentennow da a galciom. Usys yw kalsiom yn lies medhegneth. Usys yw kalciom karbonat rag drog torr, kalciom klorid yw dyuretyk yn dognow byghan, hag usys yw kalciom sulfat rag gul kastow plaster.\nSyr Humphrey Davy o an kynsa dhe gavos alkan kalciom yn 1808 dre dhevnydh elektrolysans.\nUsys o kalgh dres istori rag drehevel. Kemyskys o kalgh, tewes ha dowr dhe wul mortar. An monow moyha posek yw kalcit, dolomit ha gypsum. Askorrys yw 120 milvil tunnas pub bledhen a galgh. Usys yw alkan kalciom dhe wul kesalkannow. Usys yw kalgh dhe dhyghtya dowr, y'n diwysyans kymyk ha dhe wul lim ha dur.\nKalciom yw an pympves elven moyha pals war an Norvys (4%). Kemmyn yw yn kerrygi godhosek kepar ha men kalgh ha krey.\nPoos atomek kalciom yw 40.01, y boynt teudhi yw 839°C ha'y boynt bryjyon 1484°C. Y dhosedh yw 1.6kg an liter. Alkan medhel arghansek yw.\nKrib gwylar (korel)\nSkeusen dewyn-X ow tiskwedhes eskern\nDiwettha golegyans an folen ma a veu an 12 Ebrel 2022, dhe 19:44.


Salmow 121 (ABK) - Bible Society\nSalmow 121 ABK\n1My a dhrehav ow dewlagas dhe'n menydhyow;\na-ble teu ow gweres?\n2Ow gweres a dheu a-dhiworth an ARLOEDH,\nneb a formyas nev ha nor.\n3Ny as ev dha droes dhe drebuchya;\nny gosk neb a wra dha witha.\n4Otta, gwithyas Ysrael,\nny gosk ev na powes.\n5An ARLOEDH yw dha withyas;\nan ARLOEDH yw dha skeus orth dha leuv dhyghow.\n6Ny'th wysk an howl dydhweyth,\nna'n loer yn termyn nos.\n7An ARLOEDH a'th with rag pub dregynn;\nev yw neb a with dha enev.\n8An ARLOEDH a'th with\now mos dhe-ves hag ow tos a-ji


Yowann 12 ABK - Ena, hwegh dydh kyns an pask, Yesu a - Bible Search\nYowann 11 Yowann 13\n1Ena, hwegh dydh kyns an pask, Yesu a dheuth dhe Bethani le mayth esa Lazarus+ neb a wrug ev y dhrehevel dhiworth an re varow. 2Ytho i a wrug kevywi dhodho ena, hag yth esa Maria ow servya, ha Lazarus a veu onan a'n re esedhys orth an voes ganso. 3Ena Maria a gemmeras peuns+ a unyent, nard pur, meur y brys, hag untya treys Yesu, ha sygha y dreys gans hy gols; ha'n chi a veu lenwys a ethenn an unyent. 4Hag yn-medh Yudas Skaryoth, onan a'y dhyskyblon, neb a vedha orth y drayta, 5‘Prag na veu an unyent ma gwerthys a drihans diner, ha'n mona res dhe'n voghosogyon?’ 6Ny leveris hemma rag bos dhodho bern a-barth an voghosogyon, mes rag ev dhe vos lader, hag ev a witha an pors, ha ladra an pyth o gorrys ynno. 7Ytho Yesu a leveris, ‘Gwra hy gasa yn kres; hi re'n gwithas+ rag dydh ow ynkleudhyans. 8Rag hwi a gyv an voghosogyon pub eur genowgh, mes my ny'm kevowgh pup-prys.’\n16Ny gonvedhas y dhyskyblon hemma wostalleth, mes pan veu Yesu glorifiys, ena i a borthas kov hemma dhe vos skrifys a-dro dhodho, hag i dhe wul hemma ragdho. 17Ytho an routh neb esa ganso pan elwis ev Lazarus dhiworth an bedh, ha'y dhrehevel dhiworth an re varow, a dhustunias. 18Rakhenna an routh eth dh'y vetya, rag i a glewsa ev dhe wul an tokyn ma. 19Ytho an Fariseow a leveris an eyl dh'y gila, ‘Hwi a wel, nag eus prow vydh dhywgh. Otta, an bys yw gyllys war y lergh.’\n20Yth esa Grekys yn mysk an re esa ow tos yn-bann dhe wordhya y'n dy'goel. 21Ytho an re ma a dheuth dhe Felip, neb o a Bethsaida yn Galile, ha govynn orto ow leverel, ‘Syrra, ni a vynn gweles Yesu.’ 22Felip a dheuth ha leverel dhe Androw, hag arta Androw ha Felip a leveris dhe Yesu. 23Yesu a worthybis dhedha ow leverel, ‘Devedhys yw an eur may fo Mab an den glorifiys. 24Yn hwir, yn hwir y lavarav dhywgh, marnas hasenn a ys a goedh dhe'n dor ha merwel, hi a bes hy honan; mes mar merow, hi a dheg meur a frut. 25Neb a gar y vywnans a wra y gelli, ha neb a gas y vywnans y'n bys ma a'n gwith bys yn bywnans heb diwedh. 26Piwpynag a'm serfo, gwres ev ow sywya; hag y'n tyller mayth esov, ena ynwedh y fydh ow servont. Piwpynag a'm serv, an Tas a wra y enora.\n41Ysay a leveris hemma rag ev dhe weles+ y wolewder, hag ev a gewsis anodho ev. 42Byttegyns lies hwath a'n rewloryon a grysis ynno, mes drefenn an Fariseow ny wrussons y gonfessya, ma na vens emskemunys a'n synaga; 43rag i a garas gormel tus moy es gormel Duw.\n44Yesu a grias ha leverel, ‘Neb a grys ynnov vy, ny grys ynnov vy mes ynno ev neb a'm dannvonas, 45hag ev neb a'm gwel vy a'n gwel ev neb a'm dannvonas. 46Devedhys ov y'n bys kepar ha golow, rag na wrello piwpynag a grys ynnov vy triga yn tewlder. 47Ha piwpynag a glew ow geryow heb aga gwitha,+ ny wrav vy y vreusi, rag nyns ov vy devedhys dhe vreusi an bys mes dhe selwel an bys. 48Ev neb a'm nagh, ha na dhegemmer ow geryow, yma dhodho nebonan a wra y vreusi; an ger a gewsis vy, henna a wra y vreusi dydh fin. 49Rag ny gewsis vy ahanav ow honan, mes an Tas a'm dannvonas, ev a ros dhymm gorhemmynn, pandra dhe leverel ha pandra dhe gewsel. 50Ha my a woer y worhemmynn dhe vos bywnans heb diwedh. Pup-tra a gowsav ytho, kepar dell leveris an Tas dhymm, yndella y kowsav.’


Hyns-horn Lostwydhyel ha Fowydh - Wikipedia\nHyns-horn Lostwydhyel ha Fowydh\nTren pri China war y fordh dhe Fowydh dhyworth Lostwydhyel.\nYgerys veu an Hyns-horn Lostwydhyel ha Fowydh yn 1869 avel hyns-horn geyj ledan a junyas an porth dhe Fowydh gans an Penn-Hyns-horn Kernow dhe Lostwydhyel. Penn-traffik an hyns.horn o pri China. Yth esa kaletterow arghansek dhe'n kompani hag ev a wrug degea yn 1880, mes prenys veu an hyns-horn gans an Hyns-horn Monow Kernow hag ev a eylygeris yn 1895.\nYth esa gonis trethysi war an hyns-horn, mes hemma veu stoppyes yn 1965, a-ban dhana an hyns-horn re beu devnydhyes rag an karyans a bri China yn-unnik. Gobrenys yw an hyns-horn gans an kompani Imerys ha mentenys yw gans Network Rail.\n3 An termyn a dheu\nTren Virgin ow trehedhes gorsav Lostwydhyel.\nLostwydhyel[golegi | pennfenten]\nYma tri kay omma, dew rag an penn-hyns-horn hag onan rag an skorren, a nyns yw devnydhyes y'n jydh hedhyw.\nYma loups war an penn-hyns-horn rag lokomotyvyow dhe bonya a-dro dh'aga threnow ha garth-shuntya byghan keffrys.\nDibarthva rag an skorren yw hepken wosa an ponsow a dreus an Dowr Fowydh.\nOberys yw an gorsav gans Hyns-horn Bras an West.\nTren a gertys gwag ow passya Golnans.\nGolnans[golegi | pennfenten]\nSavla hyns-horn byghan o Gorsav Golnans a servyas an wig gans an unn hanow. Kay sempel war lann an dowr o ev dhe soth an wig. Yth esa treusva a ros hedhas dhe hyns-slynkya. Deges veu an gorsav yn 1965.\nFowydh[golegi | pennfenten]\nYgerys veu an gorsav yn 1876 war an linen a-dhyworth Fowydh dhe Dewynblustri a wrussa drehevel gans an Hyns-horn Monow Kernow.\nYth esa dew gay gans kayow-karga ha krow-gwara dhe'n gorsav.\nTrenow trethysi dhe Dewynblustri a stoppyas yn 1929, mes yth esa trenow oberoryon bys diwedh 1934. Deges veu an gorsav yn 1965 ha trenow gwara dhyworth Porth a stoppyas yn 1968: An hyns-horn veu chynjyes dhe fordh dhe dhria pri China dhyowrth an porth dhe Borth.\nGorhel ow leunhe gans pri China dhe Benn Karn gans kertys pri China war an skorren Fowydh y'n gilva.\nRes yw dhe drenow pri China stoppya dhe Benn Karn, ogas dhe Fowydh, ple'ma kay-treusgorhelyans rag karga an pri China dhe worhelyon y'n Heyl Fowydh ha garth rag shuntya an kertys.\nYma dew dren a gertys kargyes ha dew dren a gertys gwag pub tydh, dydhyow Lun dhe Wener.\nAn termyn a dheu[golegi | pennfenten]\nEv re beu nebes assays dhe eylgomendya gonis trethysi war an hyns-horn, mes y fia res dhe'n kompani eyldhrehevel an gorsav yn Fowydh hag ughradha an kledhrennow kyn hemma dhe wallos hwarvos.\nHyns-horn Monow Kernow\nAn diwysyans pri China yn Kernow\nDiwettha golegyans an folen ma a veu an 19 Hedra 2021, dhe 08:18.


Compare Bible readings for Niverow 7 in the ABK and the BNET - Bible Society\nOffrynnow an Hembrenkysi\n1Y'n jydh may hworfennsa Moyses settya an tabernakel, ha'y untya ha'y sakra gans oll y dhaffar, hag untya ha sakra an alter gans oll y dhaffar, 2hembrenkysi Ysrael, pennow chiow aga thasow, hembrenkysi an loethow, esa a-ugh an re a veu niverys, 3a dhros aga offrynnow a-rag an ARLOEDH, hwegh kert kudhys ha dewdhek ojyon, kert rag pub dew a'n hembrenkysi, ha rag pub huni unn ojyon; i a's offrynnas a-rag an tabernakel. 4Ena an ARLOEDH a leveris dhe Moyses, 5Degemmer an re ma a-dhiworta, may fons devnydhys ow kul servis tylda an kuntelles, ha'ga ri dhe'n Levysi, dhe bub gour herwydh y servis. 6Ytho Moyses a gemmeras an kertys ha'n oghen ha'ga ri dhe'n Levysi. 7Dew gert ha peswar ojyon ev a ros dhe vebyon Gershon, herwydh aga servis; 8ha peswar kert hag eth ojyon ev a ros dhe vebyon Merari, herwydh aga servis, yn-dann gevarwoedhyans Ithamar mab Aron an oferyas. 9Mes dhe vebyon Kohath ny ros travyth, drefenn aga bos charjys gans gwith an taklow sans hag a dela bos degys war an skoedh. 10Ha'n hembrenkysi a offrynnas offrynnow rag sakrans an alter y'n jydh may feu untys; ha'n hembrenkysi a offrynnas aga offrynn a-rag an alter. 11Ha'n ARLOEDH a leveris dhe Moyses: I a wra offrynna aga offrynnow, unn hembrenkyas pub dydh, rag sakrans an alter.\n12Ev neb a offrynnas y offrynn an kynsa dydh o Nahshon mab Amminadab, a loeth Yuda; 13ha'y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun; 14unn skudell a owr a dheg shekel, leun a ynkys; 15unn tarow yowynk, unn hordh, unn oen gorow a unn bloedh, rag offrynn leskys; 16unn bogh rag offrynn pegh; 17ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Nahshon mab Amminadab.\n18Y'n nessa dydh Nethanel mab Suar, hembrenkyas Yssakar, a wrug offrynn; 19ev a offrynnas rag y offrynn unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 20unn skudell a owr a dheg shekel, leun a ynkys; 21unn tarow yowynk, unn hordh, unn oen gorow a unn bloedh, rag offrynn leskys; 22unn bogh rag offrynn pegh; 23ha rag an sakrifis a offrynnow kres, dew ojyon, pymp hordh, pymp bogh, ha pymp oen gorow a unn bloedh. Hemm o offrynn Nethanel mab Suar.\n24Y'n tressa dydh Eliab mab Helon, hembrenkyas mebyon Zebulun: 25y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun; 26unn skudell a owr a dheg shekel, leun a ynkys; 27unn tarow yowynk, unn hordh, unn oen gorow a unn bloedh, rag offrynn leskys; 28unn bogh rag offrynn pegh; 29ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Eliab mab Helon.\n30Y'n peswora dydh Elisur mab Shedeur, hembrenkyas mebyon Rewben: 31y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun; 32unn skudell a owr a dheg shekel, leun a ynkys; 33unn tarow yowynk, unn hordh, unn oen gorow a unn bloedh, rag offrynn leskys; 34unn bogh rag offrynn pegh; 35ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Elisur mab Shedeur.\n36Y'n pympes dydh Shelumiel mab Surishadday, hembrenkyas mebyon Simeon: 37y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun; 38unn skudell a owr a dheg shekel, leun a ynkys; 39unn tarow yowynk, unn hordh, unn oen gorow a unn bloedh, rag offrynn leskys; 40unn bogh rag offrynn pegh; 41ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Shelumiel mab Surishadday.\n42Y'n hweghves dydh Eliasaf mab Deuel, hembrenkyas mebyon Gad: 43y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 44unn skudell a owr a dheg shekel, leun a ynkys; 45unn tarow yowynk, unn hordh, unn oen gorow a unn bloedh, rag offrynn leskys; 46unn bogh rag offrynn pegh; 47ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Eliasaf mab Deuel.\n48Y'n seythves dydh Elishama mab Ammihud, hembrenkyas mebyon Efraym: 49y offrynn o unn plat a arghans ha dhodho poes a gans shekel ha deg warn ugens shekel, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun; 50unn skudell a owr a dheg shekel, leun a ynkys; 51unn tarow yowynk, unn hordh, unn oen gorow a unn bloedh, rag offrynn leskys; 52unn bogh rag offrynn pegh; 53ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Elishama mab Ammihud.\n54Y'n ethves dydh Gamaliel mab Pedasur, hembrenkyas mebyon Manasse: 55y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew anedha leun a vleus fin kemmyskys gans oyl rag offrynn greun, 56unn skudell a owr a dheg shekel, leun a ynkys; 57unn tarow yowynk, unn hordh, unn oen gorow a unn bloedh, rag offrynn leskys; 58unn bogh rag offrynn pegh; 59ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Gamaliel mab Pedasur.\n60Y'n nawves dydh Abidan mab Gideoni, hembrenkyas mebyon Benyamin: 61y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 62unn skudell a owr a dheg shekel, leun a ynkys; 63unn tarow yowynk, unn hordh, unn oen gorow a unn bloedh, rag offrynn leskys; 64unn bogh rag offrynn pegh; 65ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Abidan mab Gideoni.\n66Y'n degves dydh Ahiezer mab Ammishadday, hembrenkyas mebyon Dan: 67y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 68unn skudell a owr a dheg shekel, leun a ynkys; 69unn tarow yowynk, unn hordh, unn oen gorow a unn bloedh, rag offrynn leskys; 70unn bogh rag offrynn pegh; 71ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Ahiezer mab Ammishadday.\n72Y'n unnegves dydh Pagiel mab Okran, hembrenkyas gwer Asher: 73y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 74unn skudell a owr a dheg shekel, leun a ynkys; 75unn tarow yowynk, unn hordh, unn oen gorow a unn bloedh, rag offrynn leskys; 76unn bogh rag offrynn pegh; 77ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Pagiel mab Okran.\n78Y'n dewdhegves dydh Ahira mab Enan, hembrenkyas mebyon Naftali: 79y offrynn o unn plat a arghans ha dhodho poes a gans shekel ha deg warn ugens, unn bolla a arghans a dheg shekel ha tri-ugens, war-lergh shekel an sentri, ha'n dhew leun a vleus fin kemmyskys gans oyl rag offrynn greun; 80unn skudell a owr a dheg shekel, leun a ynkys; 81unn tarow yowynk, unn hordh, unn oen gorow a unn bloedh, rag offrynn leskys; 82unn bogh rag offrynn pegh; 83ha rag an sakrifis a offrynnow kres, dew ojyon, pymp hordh, pymp bogh, ha pymp oen unn bloedh. Hemm o offrynn Ahira mab Enan.\n84Hemm o rag sakrans an alter, y'n jydh may feu untys, a-dhiworth hembrenkysi Ysrael: dewdhek plat a arghans, dewdhek bolla a arghans, dewdhek skudell a owr, 85pub plat a arghans gans poes a gans shekel ha deg warn ugens, ha pub bolla deg ha tri-ugens, oll an arghans a'n lestri dew vil ha peswar kans shekel war-lergh shekel an sentri, 86dewdhek skudell a owr, leun a ynkys, ow poesa deg shekel pub huni war-lergh shekel an sentri, oll an owr a'n skudellow ow pos kans hag ugens shekel; 87oll an gwarthek rag an offrynn leskys dewdhek tarow, dewdhek hordh, dewdhek oen unn bloedh, gans aga offrynn greun; ha dewdhek bogh rag offrynn pegh, 88hag oll an gwarthek rag an sakrifis a offrynnow kres peswar tarow warn ugens, an hordhes tri-ugens, an boghes tri-ugens, an eyn unn bloedh tri-ugens. Hemm o offrynn an sakrans rag an alter pan veu untys.\n89Ha pan eth Moyses dhe dylda an kuntelles dhe gewsel gans an ARLOEDH, ev a glewas lev ow kewsel orto a-ugh an dregeredhva hag esa war argh an dustuni, yntra dew gerub; hag ev a gewsis orto.


Ludwig van Beethoven (leveryans Almaynek yn IPA: [ˈb̥e:tʰofɱ̹]) (Bonn, Almayn, 16ves Mis Kevardhu, 1770 - Viena, Ostri, 26ves Mis Meurth, 1827) veu komposydh, kevarwodher orkestra ha pianydh almaynek. Y ertach gonisogethel a efana, dre'n termyn, a glassegiedh bys dalleth a romansegieth.\nPrederys kepar ha'n diwettha representyer meur a'n glassegiedh Viena po skol Viena (wosa Christoph Willibald Gluck, Joseph Haydn ha Wolfgang Amadeus Mozart), Beethoven a wrug dhe ilow romansegiedhek dos ha bos gerys-da, ha movya hy awedhyansow yn bagas bras ha divers a oberennow ilowek der an 18ves kansvledhen. Y art a waskas yn-mes y'n lies eghen ilow, byttegyns an symfonis a veu pennfenten an brassa a gerensa ragdho, y awedhyans a veu pòsek y'n brassa rann yn oberennow skrifys rag piano hag ilow stevel.\nY wrians a gomprehend eghennow piano (32 oberen seni rag piano), a stevel (16 oberen lovan rag bagas a beswar, 7 rag bagas a dri, 10 senyans rag fyll ha piano, 5 senyans rag chello ha piano), lev (lieder hag unn opera: Fidelio), komposyansow gool ilow (5 gool ilow rag piano hag orkestra, onan rag fyll hag orkestra) hag orkestra (9 symfoni, ygeryansow, h.e.).\nIlow an peswara movyans nawves symfoni, yw awenys dre Skantlyn:'Od an Lowena Friedrich von Schiller ha dewisys veu dhe vos antempna an Unyans Europek.\n↑ Besydhyes veu Beethoven an 17ves, dydh wosa an genesigeth, dell veu usadow y'n termyn ma. Pan bewa va, y kevewya y benn bloodh an 16ves.\nLast edited on 15 Gwynngala 2021, at 11:36\nDiwettha golegyans an folen ma a veu an 15 Gwynngala 2021, dhe 11:36.


Compare Bible readings for Jenesis 18 in the ABK and the GNB - Bible Society\nMab Ambosys dhe Abraham ha Sara\n1Ha'n ARLOEDH a omdhiskwedhas dhodho ryb derow Mamre, pan o esedhys yn daras an tylda yn toemmder an jydh. 2Hag ev a dhrehevis y dhewlagas ha mires, hag awotta, yth esa tri gour ow sevel a-dal dhodho, ha pan y's gwelas ev a boenyas dh'aga metya dhiworth daras an tylda hag omblegya dhe'n dor 3ha leverel, ‘Ow Arloedh, mar kevis gras y'th wolok, na dremen yn-rag dres dha was. 4Bedhes kyrghys neppyth a dhowr, ha golghewgh agas treys ha powes yn-dann an wydhenn, 5Ha my a wra kyrghes tamm bara, may konfortyowgh hwi agas kolonn. Wosa henna hwi a yll tremena yn-rag, a-ban re dheuthewgh dh'agas gwas.’ Hag yn-medhons i, ‘Gwra yndella, kepar dell leversys.’ 6Hag Abraham a fistenas a-berth y'n tylda dhe Sara ha leverel, ‘Fisten, gwra pareusi tri sea18:6 sea: Ebrow sea, musur sygh a-dro dhe 7.3 liter. a vleus fin. Toes e, ha gul torthow.’ 7Hag Abraham a boenyas dhe'n chatel ha kyrghes leugh, medhel ha da, ha'y ri dhe dhen yowynk neb a fistenas dh'y bareusi. 8Hag ev a gemmeras kowles ha leth ha'n leugh re wrussa y bareusi, ha'y worra a-dheragdha, ha sevel rybdha yn-dann an wydhenn, hag i a dhybris.\n9I a leveris dhodho, ‘Ple'ma Sara dha wreg?’ Hag yn-medh ev, ‘Ottahi, a-berth y'n tylda.’ 10Hag yn-medh ev, ‘Yn sur my a dhehwel dhis y'n vlydhen a dheu, hag otta, Sara dha wreg a's tevydh mab.’ Ha Sara a'n klewas orth daras an tylda esa a-dryv dhodho. 11Lemmyn, Abraham ha Sara o koth, gyllys yn kothni, ha ny veu na fella dhe Sara amseryow benynek. 12Ytho Sara a hwarthas ynni hi hy honan, ow leverel, ‘Wosa my dhe vos gwedhrys, a vydh plesour dhymm, ha'm arloedh koth ynwedh?’ 13Hag yn-medh an ARLOEDH dhe Abraham, ‘Prag y hwrug Sara hwerthin, ow leverel. “Yw gwir y fydhav ow tineythi flogh, gyllys koth dell ov?” 14Eus travyth re gales rag an ARLOEDH? Y'n termyn apoyntys, my a dhehwel dhis, y'n vlydhen a dheu, hag y fydh dhe Sara mab.’ 15Ena Sara a naghas, ow leverel, ‘Ny wrug vy hwerthin’, rag own a's teva. Hag ev a leveris, ‘Nansi! mes hwerthin a wruss'ta.’\nBreus erbynn Sodom\n16An wer a sevis alena ha mires war-woeles troha Sodom; yth esa Abraham ow kerdhes gansa dh'aga hembronk. 17Hag yn-medh an ARLOEDH, ‘A wrav vy keles dhiworth Abraham an pyth a wrav, 18a-ban vydh Abraham ow tos ha bos kenedhel vras ha galloesek yn sur, hag a-ban vydh pub kenedhel a'n nor bennigys dredho? 19Rag my re'n dewisas, may hwrella worhemmynna dh'y fleghes ha'y vayni war y lergh, hag i a wra gwitha fordh an ARLOEDH, dhe wul ewnder ha gwirvreus, may trollo an ARLOEDH war Abraham an pyth re leveris dhodho.’ 20An ARLOEDH a leveris ynwedh, ‘Rag bos an arm erbynn Sodom ha Gomorra bras, ha rag bos aga fegh pur boes, 21my a dheu yn-nans dhe weles mar kwrussons i yn tien war-lergh an arm re dheuth dhymmo; ha mar ny wrussons, my a'n goer.’\n22Ha'n wer a dreylyas alena ha mos troha Sodom; mes Abraham a sevi hwath dherag an ARLOEDH. 23Abraham a dheuth nes ha leverel, ‘A vynn'ta diswul hwath an re wiryon gans an re dhrog? 24Martesen y fydh hanter-kans den gwiryon a-berth y'n sita. A vynn'ta dhe wir diswul an tyller heb y sparya rag an hanter-kans den gwiryon usi a-berth y'n sita? 25Pell bedhes dhiworthis gul war-lergh an gis ma, ladha an re wiryon gans an re dhrog, may fo an re wiryon kepar ha'n re dhrog; bedhes pell dhiworthis! A ny vynn Breusyas oll an nor gul gwirvreus?’ 26Hag yn-medh an ARLOEDH, ‘Mar kavav hanter-kans den gwiryon a-berth y'n sita, sparya a wrav oll an tyller a'ga govis i.’ 27Hag Abraham a worthybis, ‘Awotta lemmyn, my re vedhas kewsel orth an Arloedh, ha my doust ha lusu. 28Martesen y fyll pymp a'n hanter-kans gwiryon. A vynn'ta distrui oll an sita rag pymp dhe fyllel?’ Hag yn-medh ev, ‘Mar kavav pymp ha dew-ugens, ny vynnav hy distrui.’ 29Hag ev a gewsis orto hwath arta ha leverel, ‘Martesen y fydh dew-ugens kevys ena.’ Hag ev a leveris, ‘Rag dew-ugens, ny'n gwrav.’ 30Hag ev a leveris dhodho, ‘Na vedhes an Arloedh serrys, ha my a vynn kewsel. Martesen y fydh deg warn ugens kevys ena.’ Hag ev a leveris, ‘Ny'n gwrav mar kavav deg warn ugens.’ 31Hag ev a leveris, ‘Awotta, lemmyn, my re vedhas kewsel orth an Arloedh. Martesen y fydh ugens kevys ena.’ Hag ev a leveris, ‘Ny vynnav hy distrui rag ugens.’ 32Hag ev a leveris, ‘Na vedhes an Arloedh serrys, ha my a vynn kewsel an torn ma yn unnsel. Martesen y fydh deg kevys ena.’ Hag yn-medh ev, ‘Ny wrav vy distrui rag deg.’ 33Ha'n ARLOEDH eth yn-kerdh kettell wrussa astel kewsel dhe Abraham, hag Abraham eth arta dh'y dyller.


Kepar ha Cyta Encledhys - lovinglivingcornish\nKepar ha Cyta Encledhys\nLIKE A BURIED CITY\nTrailys dhe Gernowek gans Nicholas Williams\nNyns yw Kernow haval dhe gen tir vÿth rag yma hy cyvylta coth Keltek owth assaya dhe wetha y honen warbydn assaultyans an kensa cansvledhen warn ugans. Yth yw teylu Pengilley gwir-esely a'n bêwnans arnowyth-na ha scant nyns usons y ow powes dhe bredery adro dh'aga gwredhyow aga honen-erna wrella Sîra Wydn merwel ha gasa dhodhans cofyr hag ino paperyow podnek ha pot coth.\nYma an kemyn-na ow sordya viaj dhe dhyscudha termyn passys coynt an teylu hag orth aga helmy dres an spâss a voy ès dew cans bledhen gans Jacka, Mary ha'ga thry flogh, anedhys in pendra vunys wàr arvor gwyls an West a Gernow. Res o dhe Deylu Pengilley in dyweth an êtegves cansvledhen strîvya gans bohosogneth, gans peryllys an bal sten ha gans cowl-dyswrians a'ga bêwnans ûsys dre davas nowyth esa ow kemeres posessyon a'ga fluw-an Sowsnek.\nYma Jacka ow tôwlel towl rag selwel y vêny ha'y ertach cùlturek saw yth ywa chalynjys gans taclow usy ow terry y holon hag orth y ladha ogasty. A yll y dhieskynysy styrya an desmyk gesys ganso i'n tavas Kernowek?-rag warbydn an kensa cansvledhen warn ugans yth esa an tavas-na in dadn gel-kepar ha cyta encledhys?\nPublished by Evertype 2021\nPrice on Amazon UK as at 11 November 2021\n£13.95 Paperback New


Compare Bible readings for Yowann 10 in the ABK and the CEV - Bible Society\nParabolenn an Gorlann\n1‘Yn hwir, yn hwir y lavarav dhywgh, neb na dheu a-ji dhe gorlann an deves der an daras mes neb a yskynn war neb fordh arall, henn yw lader ha robbyer. 2Mes neb a dheu a-ji der an daras yw bugel an deves. 3Dhodho an porther a iger, ha'n deves a glew y lev, hag ev a elow y dheves y honan orth hanow ha'ga ledya yn-mes. 4Ha pan worr ev y dheves y honan yn-mes, ev a gerdh a-dheragdha, ha'n deves a'n siw, rag i dhe aswonn y lev. 5Ny vynnons siwya estren, mes fia a wrons dhiworto, rag ny aswonnons lev estrenyon.’ 6Yesu a gewsis dhedha an barabolenn ma, mes ny gonvedhsons an pyth a leveri dhedha.\nYesu an Bugel Da\n7Ena Yesu a leveris arta,10:7 arta: War-lergh re a'n dornskrifow dhedha arta. ‘Yn hwir, yn hwir y lavarav dhywgh, my yw daras an deves. 8An re oll a dheuth kyns yw ladron ha robbyoryon, mes ny wrug an deves goslowes orta. 9My yw an daras; piwpynag a dheu a-ji dredhov vy, ev a vydh selwys, ha dos a-ji ha mos yn-mes a wra, ha kavoes peurva. 10Ny dheu lader saw dhe ladra, ha ladha, ha distrui; my yw devedhys rag may fo dhedha bewnans, ha may fo dhedha palster anodho.\n11‘My yw an bugel da. An bugel da a dhaskorr y vewnans rag y dheves. 12Mes an goberwas, neb nag yw an bugel, ha ma nag yw an deves dhodho y honan, ev a wel an bleydh ow tos hag ev a as an deves ha fia, ha'n bleydh a wra aga hachya ha'ga heskar. 13Henn yw rag ev dhe vos goberwas,10:13 Henn yw rag ev dhe vos goberwas: War-lergh re a'n dornskrifow Mes fia a wra an goberwas, rag ev dhe vos goberwas. ha ny vern dhodho travyth a-dro dhe'n deves. 14My yw an bugel da, ha my a aswonn ow deves ow honan, ha'm re ow honan a'm aswonn vy.10:14 ha'm re ow honan a'm aswonn vy: War-lergh re a'n dornskrifow hag aswonnys ov gans ow re ow honan. 15Kepar dell wra an Tas ow aswonn, my ynwedh a aswonn an Tas, ha my a dhaskorr ow bewnans rag an deves. 16Hag yma dhymm deves erell, nag yns a'n gorlann ma; res yw dhymm aga dri ynwedh, hag i a glew ow lev; hag y fydh unn flokk, unn bugel. 17Rag hemma, an Tas a'm kar, rag my a dhaskorr ow bewnans, rag may hwrylliv y gemmeres arta. 18Denvyth ny wra y gemmeres dhiworthiv, mes my a'n daskorr a'm bodh ow honan. Yma dhymm galloes dh'y dhaskorr, hag yma dhymm galloes dh'y gemmeres arta; my re dhegemmeras an arghadow ma dhiworth ow Thas.’\n19Ena yth esa fols arta yn mysk an Yedhewon drefenn an geryow ma. 20Lies a leveris, ‘Yma dyowl dhodho, ha varyes yw; prag y hwoslewowgh orto?’ 21Yn-medh re erell, ‘Nyns yw an re ma an geryow a dhen ha dhodho dyowl. A yll dyowl igeri dewlagas an dhellyon?’\nYesu Skonys gans an Yedhewon\n22Ena y feu dy'goel an Sakrans yn Yerusalem; gwav o hi. 23Hag yth esa Yesu ow kerdhes y'n tempel, yn portal Solomon. 24Ena an Yedhewon a dheuth a-dro dhodho ha leverel dhodho, ‘Pes termyn y'gan synsydh yn fienasow? Mars osta an Krist, lavar dhyn yn apert.’ 25Yesu a worthybis dhedha, ‘My a leveris dhywgh, ha ny wrussowgh hwi krysi. An oberow a wrav yn hanow ow Thas, i a dheg dustuni ahanav; 26mes ny grysowgh hwi, rag nyns owgh hwi a'm deves vy.10:26 a'm deves vy: War-lergh re a'n dornskrifow a'm deves vy, dell leveris dhywgh. 27Ow deves a glew ow lev, ha my a's aswonn, hag i a'm siw. 28Ha my a re dhedha bewnans heb diwedh, ha ny wrons i mos dhe goll bynitha, ha denvyth ny wra aga hemmeres yn-mes a'm dorn. 29Brassa ages pup-tra yw ow Thas, neb a's ros dhymm, ha ny yll denvyth aga hemmeres yn-mes a leuv an Tas.10:29 an Tas: War-lergh re a'n dornskrifow ow Thas vy. 30My ha'm Tas yw onan.’\n31Ytho an Yedhewon a gemmeras meyn yn-bann arta, rag may hwrellens y labydha. 32Yesu a worthybis dhedha, ‘My re dhiskwedhas dhywgh lies ober da dhiworth an Tas; rag py ober anedha y fynnowgh ow labydha?’ 33An Yedhewon a worthybis dhodho, ‘Ny wren dha labydha rag ober da, mes rag blasfemi, ha rag ty, ow pos den, dhe omwul Duw.’ 34Yesu a worthybis dhedha, ‘A nyns yw skrifys yn agas lagha, My a leveris, Hwi yw duwow? 35Mar kwrug ev aga henwel duwow may teuth ger Duw dhedha (ha ny yll an skryptor bos terrys), 36a yllowgh leverel anodho ev neb a wrug an Tas y sakra ha'y dhannvon y'n bys, “Ty a lever blasfemi”, rag my dhe leverel, “Mab Duw ov vy”? 37Mar ny wrav oberow ow Thas, na grysiwgh ynnov. 38Mes mar kwrav, kyn na wrewgh krysi dhymm, krysiwgh an oberow, rag may hwryllowgh godhvos ha krysi an Tas dhe vos ynnov vy, ha my y'n Tas.’ 39Ytho i a hwilas arta y dhalghenna, mes ev a skapyas a'ga dorn.\n40Hag ev eth dhe-ves arta dhe'n tu arall dhe'n Yordan, dhe'n tyller mayth esa Yowann ow pesydhya y'n dalleth, hag a wortas ena. 41Ha lies a dheuth dhodho, hag i a leveris, ‘Ny wrug Yowann tokyn vydh, mes pup-tra a leveris Yowann a-dro dhe'n den ma o gwir.’ 42Ha lies a grysis ynno y'n tyller na.


Konin - Wikipedia\nMappa gwandrans: rudh - teythyek, rudhwynn - komendys\nAn konin po konin europek (Oryctolagus cuniculus) yw eghen a gonin teythyek dhe Worenys Iberia (Spayn, Portyngal ha Pow Frynk soth-west). Ev re beu komendys yn efan dhe dylleryow erel, gans sewyansow fest distruys dhe vewvaow leel. Byttegyns y dhifygyans yn y wandrans teythyek (kawsys gans an kleves myksomatosis ha kalicivirus, keffrys ha gorhelghya ha koll bewvaow) re gawsyas difygyans yn y breydhoryon, lynks Iberia (Lynx pardinus) ha'n er emperourethek spaynek (Aquila adalberti).\nAn menhesennow kottha a'n konin a dhedh a'n Oos Pleistocen (nans yw 500 mil vledhen).\nHwarhes yw an konin (yn hen Rom yn kwreydhek) ha synsys yw rag boos hag avel eneval dov.\n5 Eghen gomendys\nDrefen na dheu dhyworth Breten yn kwreydhek, nyns eus henwyn teythyek yn yethow keltek po Sowsnek. Konin (po coney yn Sowsnek) ha rabbit yw geryow chevisys. Konin yw an ger a-varra, ow hwarvos y'n kynsa termyn y'n 13ves kansvledhen ha kampolla y groghen. An term 'rabbit' a gampollas an yonkers. An ger konin a dheu dhyworth Frynkek Norman connil, liesplek coniz. Kyns henna o an Hen Greka κύνικλος, ha'n Latin cuniculus. Possybyl yw dhe κύνικλος dhos dhyworth an yeth Keltoiberek po Baskek unchi.\nAswonnys yw an konin rag palas rosweythyow a dell, gelwys godegh konin. Ena ev a spen an brassa rann a'y termyn pan nag usi ow tybri. An yonkers yw genys dall ha divlew. Le yw an konin ages an skovarnek gans garow berra. Hys an tevesik yw 40cm, ha'y boos ynter 1,200 ha 2,000g. Yma varyans meur yn aga liwyow, mes gell-loos yw kemmyn. I a drig yn teyluyow byghan a 2-10 y'n keth toll. Nyns esons i ow kwaya moy ages 500m dhyworth an godegh. An re gorow a dhiskwedh lieswragieth. Hys degyans yw 30 dydh. Tennys ynsi dhyworth an vronn wosa 18-25 dydh ha gasa an godegh. Tawesik yns i herwydh usadow.\nBewva moyhagerys konines yw gwelstiryow gans argelyow kepar ha tell, keow, gwydhegi po karrygi ogas dhe ranndiryow dybri. Gwels yw an chif boos. Chif preydhoryon yw lewern, mustelidae kepar ha konaow gwynn, lovennanes, eres ha bargoses.\nAn konin yw an unnik eghen a effeythys gans myksomatosis, lesys gans hwann po moskitos.\nBall yw konines yn Ostrali ha Mordir Nowydh. Komendys veu konines dhe Vreten Veur gans an Normanes. Myksomatosis a dheuth dhe Vreten Veur yn 1953. ha tardhow a hwer yn Breten Veur treweythyow, mes an kevradh marow re lehas a 99% dhe 5%.\nKrogen penn konin europek\nKonines du yw moy kemmyn le mayth yw fowt a breydhoryon tir, kepar ha war enesow\nLymnans gans George Edward Lodge,Maternal Instinct (c.1898).\nAswaow dhe wodegh konines\nKonin ladhys gans konna gwynn\nKonin effeythys gans myksomatosis\nLast edited on 14 Metheven 2022, at 21:16\nDiwettha golegyans an folen ma a veu an 14 Metheven 2022, dhe 21:16.


48Ytho an Yedhewon a worthybis, ha leverel dhodho, ‘A ny leveryn yn ta, ty dhe vos Samaritan, ha dyowl dhe vos dhis?’ 49Yesu a worthybis, ‘Nyns eus dhymm dyowl, mes my a enor ow Thas, ha hwi a'm disenor. 50Ha ny hwilav ow glori ow honan; yma neb a'n hwila, ha neb a vreus. 51Yn hwir, yn hwir y lavarav dhywgh, piwpynag a wittho ow ger, ny welvydh mernans bynitha.’ 52Ena yn-medh an Yedhewon dhodho, ‘Lemmyn ni a woer bos dyowl genes. Abraham a verwis, ha'n brofoesi, ha ty a lever, “Piwpynag a wittho ow ger, ny wra ev tastya mernans bynitha.” 53Osta brassa es agan tas Abraham, neb a verwis? Ha'n brofoesi a verwis. Piw yth omwredh ty dhe vos?’ 54Yesu a worthybis, ‘Mar kwrav vy ri glori dhymmo vy ow honan, ny dal ow glori travyth; mes ow Thas yw neb a wra ow glorifia, neb a leverowgh anodho, “Ev yw agan Duw.” 55Hwi ny'n aswonnowgh, mes my a'n aswonn; ha mar lavarren, “Ny'n aswonnav”, my a via gowleveryas, avelowgh hwi. Mes my a'n aswonn, ha my a with y er. 56Abraham agas tas a lowenhas dhe weles ow dydh; ev a'n gwelas, ha lowen veu.’ 57Ena yn-medh an Yedhewon dhodho, ‘Nyns osta hwath hanter-kans bloedh, ha ty a welas Abraham?’ 58Yn-medh Yesu dhedha, ‘Yn hwir, yn hwir y lavarav dhywgh, kyns Abraham dhe vos, yth esov vy.’ 59Ena i a gemmeras meyn dhe dewlel orto; mes Yesu a omgudhas ha gasa an tempel.8:59 an tempel: War-lergh re a'n dornskrifow tempel, ow mos der aga mysk, hag yndella y tremenas.


Compare Bible readings for Ester 10 in the ABK and the GNB - Bible Society\n4Ena yn-medh Mordekay, ‘Yth yw an taklow ma a Dhuw. 5Rag perthi kov a wrav a'n hunros a welis a-dro dhe'n materow ma, ha ny fyllis travyth anodho. 6A-dro dhe'n fenten vyghan hag eth ha bos avon, hag yth esa golow, ha'n howl, ha'n dowrow pals, an avon yw Ester a wrug an myghtern hy demmedhi ha gul anedhi myghternes: 7ha'n dhiw dhragon, my ha Haman yns: 8ha'n kenedhlow, an re devedhys war-barth rag distrui hanow an Yedhewon yns i: 9ha'm kenedhel vy, honn yw Ysrael, a grias war Dhuw hag a veu sawys: rag an Arloedh re sawyas y bobel, ha'n Arloedh re'gan delivras dhiworth oll an drogow ma, ha Duw re wrug sinys ha marthusyon bras, na veu gwrys yn mysk an kenedhlow. 10Yndella, y feu diw denkys tewlys ganso, onan rag pobel Duw hag onan rag oll an kenedhlow. 11Ha'n diw denkys ma a dheuth yn eur hag yn seson hag yn jydh breus a-dherag Duw hag a-rag oll an kenedhlow. 12Ytho Duw a borthas kov a'y bobel, hag a dheklaryas y eretons dhe vos ewn. 13Yndella, y fydh an dydhyow ma dhedha y'n mis Adar, an peswardhegves ha'n pymthegves dydh a'n mis, gans kuntelles, ha lowender, ha heudhder a-dherag Duw, a henedh dhe henedh bynitha yn mysk y bobel Ysrael.’\n14Y'n peswora blydhen a reyn Ptolemi ha Kleopatra, Dositheus, neb a leveris y vos oferyas ha Levyas, ha Ptolemi y vab, a dhros an epystyl dyllys omma a-dro dhe Purim, anodho may lavarsons y vos an keth huni, hag y'n treylsa Lysimaghus mab Ptolemi, a vedha yn Yerusalem.


Linen Nans Tamar - Wikipedia\nTren ow passya an Pons Albert Riel ogas dhe Aberplymm.\nLinen hyns-horn a-dhyworth Aberplymm, Dewnens dhe Dhowrgonna, Kernow yw an Linen Nans Tamar, eus keffrys aswonnys avel an Hyns-horn Skorenn Dowrgonna. An linen a hol an Dowr Tamar rag lower y hyns 14 mildir (23 km) hir. Andredanhes yw an hyns-horn ha oberys yw pub servis gans Unsesow Liesplek Disel. Unn lergh yw oll an hyns-horn wosa Dibarthva Sen Budeaux.\n2 Jynnow an hyns-horn\n4 Kledhrennow an gemeneth\n6 Gwelewgh ynwedh\nAn linen dhyworth Sen Budeaux dhe Bere Alston (an rann yn Dewnens) a ygeris dhe drethysi war nessa mis Metheven 1890 gans an Hyns-horn Diberth Aberplymm, Porthdhewnens ha Soth West (Plymouth, Devonport and South Western Junction Railway) avel rann a'ga hyns-horn yntra Lydford ha Porthdhewnens, esa ystynnans penn-hyns-horn an Hyns-horn Loundres ha Soth West.\nAn skorenn dhe Dhowrgonna (an rann yn Kernow) veu ygerys yn mis Meurth 1908 war gweli-kledhrennow an Hyns-horn Moon Kernow Est.\nYth esa'n hyns-horn war rol a dhegeansow profyes Derivas Eyl-Shapya an Hensi-horn Breten, mes ev o gwithys awos bos hedhas gans fordhow mar dhrog.\nJynnow an hyns-horn[chanjya | pennfenten]\nTren ow kortos dhe Worsav Dowrgonna yn Fosowdrake, Kernow.\nKlas O2 an HLSW veu devnydhyes war an hyns-horn kyn an 1950ow. Wosa henna jynnow LMS Ivatt Klas 2 2-6-2T veu devnydhyes. Bys 1964 jynnow-ethen via eyl-worrys gans UowLD a oberas avel settys dew gocha.\nGonisyow yw oberys gans Hyns-horn Bras an West y'n jydh hedhyw ow tevnydhya Unsesow Liesplek Diesel Klas 150 po Klas 153.\nKemenethow servyes: Aberplymm (ow komprehendya an ranndrevow a Borthdhewnens ha Sen Budeaux) - Bere Ferrers - Bere Alston - Kalstok - Dowrgonna.\nRann an hyns-horn yntra Bere Ferrers ha Kalstok yw war an konna tir Bere ynter an Dowrow Tamar (eus treusys gans an Bonsfordh Galstok) ha Tavy (eus treusys gans an Pons Tavy). An hyns-horn yw an snella fordh a vos dhe Aberplymm dhyworth an arenebedh Dowrgonna.\nKledhrennow an gemeneth[chanjya | pennfenten]\nTren ow treusi an Bonsfordh Galstok war y fordh dhe Bere Alston hag Aberplymm.\nAn Linen Nans Tamar yw onan a'n hensi-horn eus skoodhyes gans Keskowethyans Kledhrennow Dewnens ha Kernow, keskowethyans esa grondyes an 1991 dhe avonsya gonisyow hyns-horn y'n arenebedh. Avonsyes yw an linen gans fordhow avel euryadoryow rewlys ha gidyoryow an linen.\nYn mis Medi 2005 an hyns-horn veu ordenys avel Linen Kledhrennow an Gemeneth. Amkan an plott ma yw dhe wellhe an hyns-horn grondyes war y gostys ha rentys gwir.\nYn mis Meurth 2008 Konsel Dewnens a skoodhyas ragdres dhe eyl-ygeri an hyns-horn gwreydhek dhe Davistock.\nMirva[chanjya | pennfenten]\nDiwedh an hyns-horn yn Dowrgonna.\nPons Tavy a dreus aber an Dowr Tavy.\nTren ow treusi an Bonsfordh Galstok.\nTren ow tiberth Bere Alston yn tu Dowrgonna.\nTren ow trehedhes Gorsav Bere Ferrers.\nKeskowethyans Kledhrennow Dewnens ha Kernow\nDiwettha chanj an folen ma a veu an 17 Kevardhu 2019, dhe 07:53.


9‘Mes bedhewgh war ragowgh agas honan; rag i a wra agas daskorr dhe gonselyow, hag y'n synagys hwi a vydh kronkys, ha hwi a vydh settys a-rag governours ha myghternedh a-barth dhymmo vy, yn dustuni er aga fynn. 10Ha kyns oll, res yw an aweyl dhe vos pregewthys dhe oll an kenedhlow. 11Mes pan wrellons agas hembronk ha'gas daskorr, na brederewgh kyns a bandr'a gewsiwgh, mes pypynag a vo res dhywgh y'n eur na, henna leverewgh; rag nyns yw hwi a gews, mes an Spyrys Sans. 12Ha broder a dhaskorr y vroder dhe'n mernans ha tas y flogh, ha fleghes a sev erbynn kerens, ha gul dhedha bos ledhys; 13hag y fydhowgh kesys gans pub den oll a-barth ow hanow vy. Mes neb a dhur bys y'n diwedh, ev a vydh selwys.\n14‘Mes pan welowgh pyth kasadow an difeythter ow sevel le na dhegoedh dhodho (gwres an redyer konvedhes), ena fies dhe'n menydhyow an re usi yn Yudi; 15ha neb a vo war do an chi, na dhiyskynnes, nag entra rag kyrghes neppyth yn-mes a'y ji; 16ha neb a vo y'n gwel, na dhehweles arta rag kyrghes y vantell. 17Go-i an re gans flogh y'n dorr, ha neb a re an vronn y'n dydhyow na! 18Ha pysiwgh na hwarvo y'n gwav; 19rag y'n dydhyow na y fydh anken dell na veu a dhalleth an kreashyon a wrug Duw y wruthyl, bys lemmyn, na nevra ny vydh. 20Ha'n Arloedh mar ny wrella kott an dydhyow, ny via sawys kig vyth; mes a-barth an re dhewisys, neb a dhewisas ev, ev a wrug kott an dydhyow. 21Hag ena mar lever dhywgh den vydh, “Ottomma an Krist” po “Mir, ottava!”, na wrewgh krysi. 22Rag fals Kristow ha fals profoesi a sev, hag a dhiskwa toknys hag anethow, rag toella, mara kyllir, an re dhewisys. 23Mes bedhewgh war; my re dharganas dhywgh pup-tra.\n32‘Mes a-dro dhe'n jydh na ha'n eur, ny woer denvyth, naneyl an eledh yn nev, na'n Mab, marnas an Tas. 33Bedhewgh war, goelyewgh ha pysiwgh;13:33: War-lergh re a'n dornskrifow nyns usi omma an geryow ha pysiwgh. rag ny wodhowgh p'eur fydh an termyn. 34Yth yw kepar ha den ow mos yn hyns, neb a asas y ji, hag a ros awtorita dh'y gethwesyon, dhe bubonan y hwel, hag a erghis dhe'n porther a woelyas. 35Goelyewgh ytho; rag ny wodhowgh p'eur teu mester an chi, po y'n gorthugher, po hanter-nos, po kulyek-kenys, po myttin, 36rag own ev dhe dhos yn tromm ha'gas kavoes hwi ow koska. 37Ha'n pyth a lavarav dhy'hwi, my a'n lever dhe bub den oll: goelyewgh.’


Compare Bible readings for 2 Myghternedh 1 in the ABK and the NIV - Bible Society\n2 Myghternedh1 ABK\nElias A Guhudh Ahazia\n1Wosa mernans Ahab Moab a rebellyas erbynn Ysrael.\n2Lemmyn Ahazia re goedhsa der an lattis yn y jambour y'n soler yn Samaria, hag o klav. Ytho ev a dhannvonas kannasow, ow leverel dhedha, ‘Kewgh ha govynnewgh orth Baal-zebub, duw Ekron, mar kwrav gwellhe dhiworth an kleves ma.’ 3Mes el an ARLOEDH a leveris dhe Elias an Tishbeyas, ‘Sav, yskynn dhe vetya orth kannasow myghtern Samaria ha govynn orta, “Yw drefenn nag eus Duw yn Ysrael mayth ewgh dhe wovynn orth Baal-zebub, duw Ekron?” 4Lemmyn ytho yndellma y lever an ARLOEDH, “Ny wredh diyskynna dhiworth an gweli res ythys dhodho. Merwel a wredh, yn sur.” ’ Hag Elias a omdennas.\n5Pan dhehwelis an kannasow dhe'n myghtern, ev a wovynnas orta, ‘Prag y tehwelsowgh?’ 6‘Den a dheuth dhe vetya orthyn’, a worthybsons, ‘hag ev a leveris dhyn, “Dehwelewgh dhe'n myghtern a'gas dannvonas ha leverewgh dhodho: Yndellma y lever an ARLOEDH: Yw drefenn nag eus Duw yn Ysrael may tannvonydh kannasow dhe wovynn orth Baal-zebub, duw Ekron? Rakhenna ny wredh diyskynna dhiworth an gweli res ythys dhodho. Merwel a wredh, yn sur.” ’ 7Hag ev a leveris dhedha, ‘Py par gour o hag a dheuth dhe vetya orthowgh ha leverel hemma dhywgh?’ 8I a worthybis, ‘Gwiskys o yn dillasenn a vlew gans grogys a ledher a-dro dh'y gres.’ An myghtern a leveris, ‘Elias an Tishbeyas o henna.’\n9Ena an myghtern a dhannvonas dhodho kapten a hanter-kans gans y hanter-kans den. Ev eth trohag Elias, esa owth esedha war benn bre, ha leverel dhodho, ‘Gour Duw, an myghtern a lever, “Diyskynn!” ’ 10Elias a worthybis dhe'n kapten, ‘Mars ov gour Duw, des tan dhiworth an nev ha dha gonsumya, ty ha'th hanter-kans den.’ Ena tan a goedhas dhiworth an nev ha'y gonsumya, ev ha'y dus.\n11Arta an myghtern a dhannvonas dhodho kapten arall gans y hanter-kans den. An kapten a leveris dhodho, ‘Gour Duw, an myghtern a lever, “Diyskynn yn skon!” ’ 12Elias a worthybis, ‘Mars ov gour Duw, des tan dhiworth an nev ha dha gonsumya, ty ha'th hanter-kans den.’ Ena tan Duw a goedhas dhiworth an nev\n13Arta an myghtern a dhannvonas tressa kapten a hanter-kans. An tressa kapten ma a yskynnas ha mos war dhewlin a-dherag Elias. ‘Gour Duw’, a bysis ev, ‘my a'th pys, re bo drudh ow bewnans ha bewnans an hanter-kans den ma y'th wolok. 14Otta, tan re goedhas dhiworth an nev ha gonsumya an kynsa dew gapten a hanter-kansow ha'ga hanter-kans den. Mes lemmyn re bo drudh ow bewnans y'th wolok.’ 15Ena el an ARLOEDH a leveris dhe Elias, ‘Diyskynn ganso; na borth own anodho.’ Rakhenna ev a sevis ha diyskynna ganso dhe'n myghtern. 16Ev a leveris dhodho, ‘Yndellma y lever an ARLOEDH: A-ban dhannvensys kannasow dhe wovynn orth Baal-zebub, duw Ekron, yw drefenn nag eus Duw yn Ysrael? Ny dhiyskynnydh dhiworth an gweli res ythys dhodho. Merwel a wredh, yn sur.’\n17Ytho ev a verwis herwydh ger an ARLOEDH re gewsis Elias. Yoram a reynyas yn y le yn nessa blydhen Yehoram mab Yehoshafat myghtern Yuda, drefenn nag esa mab dhodho. 18Gweythresow erell Ahazia a wrug, a nyns yns i skrifys y'n lyver kovadhow myghternedh Ysrael?


Dowrgleudh Suez - Wikipedia\n17 Du 1869\nRed Sea, Mor Kres\nDowrgleudh Suez (Arabek: قناة السويس, Qanā al-Suways, Frynkek: Le Canal de Suez) yw dowrgleudh yn Ejyp. Ev a sev dhe'n west a Gonna Tir Sinai. Y hys yw 163 km (101 mildir) ha'y les yw, le mayth yw kulla, 200 m (656 tr). Ev a ystyn yntra Port Said (Būr Sa'īd) war an Kresvor, ha Suez (al-Suways) war an Mor Rudh. Drehevys veu gans kowethyans frynkek. Drehevel a dhallathas yn 1859 ha gorfenna yn 1869.\nGesys yw gorholyon dhe viajya ynter Europa ha Asi yn le mos oll an fordh a-dro dhe Afrika. Hemm a erbys termyn ha keunys. Drehevys veu may hallsa Europeanyon viajya dhe ha dhyworth an Keynvor Eynda.\nMappa a'n Dowrgleudh Suez yn Sowsnek\nIstori[golegi | pennfenten]\nYn 1859, drehevys veu an Dowrgleudh Suez gans Ferdinand de Lesseps a'n Kowethyans Dowrgleudh Suez Ollvysel. An drehevel a gemeras 10 bledhen. An kynsa gorhel a viajyas dre'n dowrgleudh 17 Du, 1869; Giuseppe Verdi a skrifas an opera a vri Aida rag an solempnita.\nPossybyl o dhe dreusporth gwara a-dreus an bys yn es wosa drehevyans an dowrgleudh. Essa o Europeanyon dhe viajya dhe Afrika est, hag yn skon an ranndir ma o rewlys gans powyow europek. Breten Veur a assayas aga lettya, yth esa own dhedha nerth frynkek dhe voghhe y'n Keynvor Eynda. Awosa Breten Veur a brenas kevrennow y'n kowethyans.\nSewena Dowrgleudh Suez a gennerthas an Frynkyon dhe assaya drehevel Dowrgleudh Panama. Byttegyns, ny wrussons y worfenna. Gorfennys veu an Dowrgleudh Panama awosa gans kowethyans aral.\nAn dowrgleudh o onan a'n chif gwelyow batel y'n Vresel Hwegh Dydh yn 1967. Lu synsi kres an Kenedhlow Unys re beu desedhys yn Konna Tir Sinai a-dhia 1974, rag avoydya bresel aral. An dowrgleudh a dhasygoras yn 1975.\nA-dro dhe 15,000 a worholyon a dre'n dowrgleudh pub bledhen (14% a wara an bys). Pub gorhel a gemmer bys dhe 16 our dhe dremena an dowrgleudh. Yn 2015 rann gres an dowrgleudh a veu efanys dhe asa moy a worholyon mos dredho ha mos skaffa.\nLettys veu an dowrgleudh rag rann a vis Meurth 2021 gans an 'Ever Given', lester kofennow.\nAn dowrgleudh lettys gans an 'Ever Given'\nTank Israeli ow tremena an dowrgleudh dres an Vresel Hwegh Dydh\nYgeryans an Dowrgleudh yn 1869\nSkeusen lorell a'n dowrgleudh\nDiwettha golegyans an folen ma a veu an 30 Ebrel 2022, dhe 15:14.


Skantlyn:Erthyglow pupteth 0924 - Wikipedia\nSkantlyn:Erthyglow pupteth 0924\nDen klor o Robert Morton Nance na vostya nevra yn kever y wriansow ha sewenyansow. Dres y vywnans ev o lymner, skrifer, arbenniger y’n destenn a worholyon a’n oesow kres, oberer rag an wonisogeth kernewek hag onan a’n hembrenkysi - an brassa hembrenkyas, martesen - a dhasserghyans an yeth.\nDineythys veu Mordon, ow ri dhodho y hanow bardhek, mis-Ebryl y’n vlydhen 1873 yn Tredegaville yn Kembra. Kernowyon o y dhew gerens - William Edwin Nance o den dhiworth Lannwedhenek ha’y vamm, Jane Morton, o benyn dhiworth Porth Ia. Y’n vlydhen 1878 y tiannedhis an teylu dhe Benarth, ogas dhe’n lestriva yn Kaerdydh, ha movys o Mordon gans an gorholyon ow mos hag ow tos y’n porth bysi. Ev a wrug lies patron ha lies delinyans a lestri a welas ev pup dydh hag ev ow kerdhes y’n stretow ogas dhe’n porth. Yth esa gorholyon yn y woes, drefenn bos lies henedh a varners y’n dhew denewen a’y deylu. Gwrier skathow o y dhehengeugh ha tas gwrier an kynsa skath-sawya yn Porth Ia. Mordon a dhyski moy yn kever skathow dhiworth y das-gwynn pan eth ev dhe Borth Ia rag gortos ena erna dhaskavas ev wosa kleves.\nMaw kosel o, neb a gara redya lyvrow, kepar hag ‘Antiquities’ gans William Borlase, ha ‘Cornish Legends’ gans Hunt; hag ev a skrifa gwariow byghan, war an voes y’n stevell hansel, rag y vreder ha’y hwoer. Mes ev a fyllis an apposyansow arsmetryk (rag entra dhe bennskolyow Rysoghen po Kergront), ha rakhenna ev eth dhe Gollji Art Kaerdydh le may hwrug ev lies tenn a Gernow, Porth Ia ha’y deythogyon. Diwettha yth eth ev dhe Skol Herkomer yn Bushey, Pow Sows, le may tyskas ev delinya, hag omma ev a vetyas orth studhyores, Beatrice Michell hy hanow, an venyn a eth ha bos y wreg yn 1895. Difennys o dhodho pesya y’n skol drefenn an demedhyans, ytho ev a dhewelis dhe Benarth gans Beatrice, le may feu dineythys aga myrgh Jeniver. Y’n termyn ma y hyllys gweles onan a’y dhelinyansow y’n Royal Academy hag y liwyansow a waynyas piwasow orth an Eisteddfod Kenedhlek a Gembra. Herwydh an gusul Professor Herkomer ev a fondyas Skol Liwyans gans y wreg, mes drog o hy kleves, ha res o dhedha mos dhe Borthcawl, le mayth o gwella an ayr.\nBeatrice a verwis, hag yn 1902, Mordon eth dhe Paris, Pow Frynk, rag studhya liwyans, mes ev a dhehwelis tre wosa nebes misyow drefenn bos savon y dhyskadoryon mar isel, dell grysis.\nMordon a erviras attendya orth y gerensa a worholyon, hag ev a dhiskwedhas y ober y’n ‘New Gallery’ yn Loundres hag ev a dhyllas nebes lyvrow - Britain’s Sea Story, gans E.E. Speight (1905), The Romance of the Merchant Venturers (1906), hag ev a dhyghtyas an delinyansow rag Voyages gans Hakluyt.\nY’n vlydhen 1906 Mordon a dhemmedhis Annie Maud Cawker re vetsa ev orti y’n skol yn Bushey. I a’s teva tri flogh, Robert, Richard ha Phoebe, hag i a drigas yn Nankledra, yntra Pennsans ha Porth Ia, le may skrifas ev an ‘Gwariow Kledri’. Ev a brenas pennti yn Trevail, ryb an arvor ogas dhe Sennen, mes yn 1914 y tiannedhas an teylu dhe Garrbons, le may pesyas ev gul patronow a worholyon ha may skrifas ev lyver arall, Sailing Ship Models, dyllys yn 1924.\nHag ev ow triga yn Kernow, Mordon a oberi pur grev rag an wonisogeth kernewek. Ev a fondyas an kynsa Kowethas Kernow Goth yn Porth Ia yn 1920, ‘Kuntellewgh an Brewyon’ hy lavar arwoedhek, hag eth ha bos kovadhor a’n unnyans a gowethasow yn 1924. Dres y vywnans ev o Pennskrifer a’n lyver-termyn Kernow Goth, Esel-vynari a’n ‘Royal Cornwall Polytechnic’, Lywydh a’n ‘Royal Institution of Cornwall’ yntra 1951 ha 1955, Lywydh an Asrann Gernewek a’n Kuntellyans Keltek ha Lywydh an Unnyans Kowethasow Kernow Goth. Hwath y kavas Mordon termyn dhe studhya hag oberi rag an yeth. Ev a dhiskas nebes geryow kernewek avel flogh, pan geheveli y das an henwyn-tylleryow kembrek ha kernewek, ha pan redya ev Antiquities gans Borlase, ha Specimens of Cornish Provincial Dialect gans Sandy. Ev a studhya an yeth dhiworth Handbook of the Cornish Language gans Henry Jenner, mes ny assayas ev kewsel po skrifa Kernewek y’n termyn na, dell skrif ev yn erthygel "Cornish Beginnings" yn Kernow Goth. Ev a dhallathas kuntell geryow kernewek dhiworth an rannyeth hag ev a vetyas orth Henry Jenner pan wre ev hwithrans yn Aberfal rag y lyver Glossary of Sea Words na veu dyllys saw wosa y vernans avel lyver kovadh. Ev eth gans Jenner dhe Dreorchy yn Kembra mis Hedra, 1928, rag mos ha bos bardh kembrek, ow kemmeres an hanow ‘Mordon’, hag yn 1929 ev a dhyllas y lyver Cornish for All wosa ervira bos Kernewek kres an gwella sel rag dasserghyans an yeth. Yn 1934 y feu ev ynstallys avel Bardh Meur. Ev a skrifa lies erthygel yn kever an yeth ha’n tekstow koth, lies lyther yn Kernewek, ha lies lyenn, kepar ha’n gwari An Balores, ha’n hwedhel "Lyver an Pymp Marthus Seleven". Mes y vrassa ober, pur dhe-les hwath rag Kernewegoryon hedhyw, o y erlyver, Gerlyver Noweth Kernewek ha Sawsnek.\nMordon a besya oberi rag an yeth bys yn y vernans yn Heyl an 28ves a vis-Me 1959. Ev a veu ynkleudhys yn Senor, ha war ven y vedh yma an geryow mar wir ‘Oberow y vewnans yw y wir kovadh’.\nDiwettha chanj an folen ma a veu an 24 Gwynngala 2004, dhe 19:26.


Salmow 34 (ABK) - Bible Society\nSalmow 34 ABK\nSalm a Davydh, pan omwul bos mus a-dherag Abimelek, ma'n tewlis ev mes, hag ev eth alena.\n1My a vennik an ARLOEDH pup-prys;\ny wormola a vydh prest y'm ganow.\n2Ow enev a wra y vost y'n ARLOEDH;\nan re hwar a glew anodho, ha lowenhe.\n3Meurhewgh an ARLOEDH genev vy,\nhag ughelhyn ni y hanow war-barth.\n4My a hwilas an ARLOEDH, hag ev a worthybis dhymm,\nha'm delivra dhiworth pup-tra a borthav own anodho.\n5Mirewgh orto ha dewynnewgh gans joy;\nena ny wra agas fasow perthi meth.\n6An boghosek ma a elwis, ha'n ARLOEDH a glewas,\nha'y s sawya a'y ankenyow oll.\n7El an ARLOEDH a gamp a-dro dhe'n re a berth own anodho\nhag ev a's delirv.\n8Gwrewgh tastya ha gweles an ARLOEDH dhe vos da;\ngwynnvys an den a hwila skovva ynno ev.\n9Perthewgh own a'n ARLOEDH, hwi y syns ev,\nrag ny fyll travyth dhe'n re a berth own anodho.\n10An lewyon yowynk yw yn esow hag i a berth nown,\nmes ny fyll travyth dha dhe'n re a hwila an ARLOEDH.\n11Dewgh, hwi fleghes, goslowewgh orthiv;\nmy a dhysk dhywgh own a'n ARLOEDH.\n12Py den eus neb yw hwansek dhe vewnans,\nhag a vynn dydhyow pals rag may hwello da?\n13Gwith dha daves rag drog,\nha'th tiwweus rag leverel falsuri.\n14Treyl dhiworth drog, ha gwra da;\nhwila kres, ha'y helghya.\n15Yma dewlagas an ARLOEDH war an re wiryon,\nha'y dhiwskovarn troha'ga kri.\n16Yma fas an ARLOEDH erbynn an re a wra drog,\ndhe gisya aga hovadh dhiworth an norvys.\n17An re wiryon a arm, ha'n ARLOEDH a glew,\nha'ga delivra dhiworth aga ankenyow oll.\n18Yma an ARLOEDH ogas dhe'n re trogh aga holonn,\nhag ev a selow an re keudhesik aga spyrys.\n19Meur yw ankenyow an den gwiryon,\nmes an ARLOEDH a'n delirv dhiworta oll.\n20Ev a syns y eskern oll;\nnyns yw onan anedha brewys.\n21Droktra a ladh an tebelwas,\nha'n re a gas an den gwiryon a vydh kessydhys.\n22An ARLOEDH a dhaspren enev y wesyon;\nha ny vydh kessydhys denvyth a'n re a hwila skovva ynno ev.


Compare Bible readings for Ezekiel 17 in the ABK and the RSV - Bible Society\nAn Dhew Er ha'n Gwinbrenn\n1Ger an ARLOEDH a dheuth dhymm, ow leverel: 2Mab den, dro allegori yn-rag, ha lavar parabolenn dhe ji Ysrael. 3Lavar: Yndellma y lever an Arloedh DUW:\nEr bras gans eskelli bras ha pluvennow hir,\nleun a bluv liesliw,\na dheuth dhe Lebanon\nha kemmeres an ughella skorrenn a gederwydhenn;\n4ev a dorras penn hy barrennow\nha'y dri dhe bow a genwerth,\nha'y settya yn sita a wikoryon.\n5Ena ev a gemmeras neppyth a has an tir\nha'y worra y'n dor a hasek;\nryb lies dowr\nev a'n plansas avel helygenn;\n6Ev a skyllas, ha bos gwinbrenn\nowth omlesa isel;\ny skorrennow a dreylyas war-tu hag ev,\nhag y feu y wreydh yn-danno.\nYtho y teuth ha bos gwinbrenn\nha gul eginyow\nha dannvon barrennow yn-mes.\n7Yth esa er bras arall\ngans eskelli bras ha pluv pals;\nhag ott, an gwinbrenn ma\na dreylyas y wreydhyow dhodho;\nhag a dhannvonas y varrennow dhodho,\nmay hwrella y dhowrhe\ndhiworth an dor may feu plynsys.\n8Y feu treusplynsys\ndhe dhor da ryb lies dowr\ndhe wul skorr\nha dhe dhoen frut,\ndhe vos gwinbrenn bryntin.\n9Lavar: Yndellma y lever an Arloedh DUW:\nA ny denn ev y wreydhyow yn-bann,\nha terri y frut rag may hwetthro,\nhag oll y varrennow yr a wedher?\nNy vydh gans leuv grev na meur a bobel\ny fydh tennys yn-bann dhiworth y wreydhyow.\n10Mars yw treusplynsys, a wra ev siwena?\nPan wra gwyns an est y dochya\na ny wra ev gwedhra oll yn tien,\ngwedhra y'n dor may tevis?\n11Ger an ARLOEDH a dheuth dhymm, ow leverel: 12Lavar dhe'n chi diwostydh, A ny wodhowgh styr an taklow ma? Lavar, Otta myghtern Babylon a dheuth dhe Yerusalem ha kemmeres hy myghtern ha'y fennsevigyon, ha'ga dri ganso dhe Babylon. 13Ena ev a gemmeras onan a'n has ryel ha gul kevambos ganso, ha'y worra yn-dann li. Ynwedh ev a gemmeras ledyoryon an wlas, 14rag may fe gwlaskor isel, ha ma na omdhrehaffa arta, mes may saffa dre witha y gevambos. 15Mes ev a rebellyas er y bynn, ow tannvon y gannasow dhe Ejyp, dhe ri dhodho mergh ha lu bras. A yll bos siweni? A yll skapya, neb a wra yndella? A yll terri kevambos ha skapya?\n16Dell vewav vy, yn-medh an Arloedh DUW, ev a verow yn Babylon, yn tyller an myghtern a'n gwrug ev myghtern; may tispresyas y li, ha terri y gevambos. 17Ny vydh Faro gweres dhodho yn bresel, gans y lu bras hag ost meur, pan vydh gweythyow-esedhva krugys, ha pan vydh touryow-esedhva drehevys dhe dreghi dhe-ves lies enev. 18Drefenn ev dhe dhispresya an ti, ow terri an kevambos, hag ow ri y leuv, ha gul oll an taklow ma, ny skap. 19Rakhenna yndellma y lever an Arloedh DUW: Dell vewav, my a attal war y benn ow ti a dhispresyas, ha'm kevambos a dorras. 20My a les ow roes warnodho, hag ev a vydh kechys y'm antell, ha my a'n dre dhe Babylon ha'y vreusi ena, drefenn ev dhe vos dislel dhymm. 21Hag oll flour y soudoryon a goedh dre'n kledha, ha'n remenant a vydh skattrys gans pub gwyns; ha hwi a woer, my, an ARLOEDH dhe gewsel.\n22Yndellma y lever an Arloedh DUW:\nMy ow honan a gemmer skyllenn\ndhiworth topp ughel an gederwydhenn,\nha'y settya y'n dor;\ndhiworth topp hy barrennow yowynk\nmy a derr skyllenn bleudh;\nmy ow honan a's plans\nwar venydh pur ughel.\n23Yn ughella menydh Ysrael\nmy a'n plans,\nmay hallo dri yn-mes skorrennow ha doen frut,\nha dos ha bos kederwydhenn vryntin,\nha pub par edhen a drig yn-danno,\nha pub par kreatur askellek\na drig yn skeus y skorrennow.\n24Ena oll gwydh an gwel a woer\nmy dhe vos an ARLOEDH.\nMy a dhre dhe'n leur an wydhenn hir\nhag ughelhe an wydhenn isel,\nmy a dhesygh an wydhenn las,\nha gul dhe'n wydhenn sygh skylla;\nMy an ARLOEDH re gewsis\nha my a'n gwra.


Compare Bible readings for Oberow 17 in the ABK and the KJV - Bible Society\nAn Deray yn Thessalonika\n1Hag ow tremena dre Amfipolis hag Apollonia, i a dheuth dhe Thessalonika mayth esa synaga a'n Yedhewon. 2Ha herwydh usadow Powl, ev a entras ena, ha tri dydh sabot ev a dhadhlas gansa dhiworth an skryptors, 3owth igeri hag ow tiskwedhes dhedha bos res dhe'n Krist godhav ha dastrehevel dhiworth an re varow, ow leverel, ‘Hemm o an Krist, Yesu neb a bregowthav dhywgh.’ 4Ha re anedha a veu treylys, hag i a junyas gans Powl ha Silas, keffrys ha routh vras a'n Grekys kryjyk ha meur a venynes a roweth. 5Mes an Yedhewon eth ha bos leun a avi hag ow tri gansa drogwesyon a'n losels yn plen an varghas, i a guntellas routh ha gul deray y'n sita, hag ow fyski dhe ji Yason i a's hwilas rag aga dri a-rag kuntelles an bobel; 6mes pan na's kavas i a dennas Yason ha re a'n vreder dhe soedhogyon an sita, ow kria, ‘An dus ma neb re dreylyas an nor war y benn re dheuth omma ynwedh, 7ha Yason re's degemmeras; hag oll an re ma a far erbynn arghadowyow Sesar, ow leverel bos ken myghtern, Yesu.’ 8An routh ha'n soedhogyon a veu troblys pan glewsons an taklow ma, 9ha wosa kemmeres mewgh dhiworth Yason ha'n re erell, i a's livras.\nPowl ha Silas yn Berea\n10Hag a-dhistowgh, yn termyn nos, an vreder a dhannvonas yn-rag ha Powl ha Silas dhe Berea. Pan dheuthons di, i eth yn synaga an Yedhewon; 11ha'n dus ma o gwell yn aga gnas ages an re na yn Thessalonika, rag i a dhegemmeras an ger gans mall meur, ow hwithra an skryptors pub dydh, dhe weles mar pe gwir an taklow ma. 12Rakhenna meur anedha a grysis, ha niver da a'n benynes Grek hag a'n wer. 13Mes pan wodhva an Yedhewon a Thessalonika bos ger Duw pregewthys gans Powl yn Berea ynwedh, i a dheuth di ynwedh ow kryghylli hag ow korra an routhow yn deray. 14Ytho, an vreder a dhannvonas Powl dhe-ves, rag mos dhe'n mor; mes Silas ha Timothi a wortas ena. 15Ha'n re esa ow ledya Powl a'n dros bys yn Athenys, ha wosa degemmeres arghadow dhe Silas ha Timothi may teffens dhodho skonna gyllens, i eth dhe-ves.\nPowl yn Athenys\n16Hag yn Athenys, ha Powl orth aga gortos, grevys veu y spyrys ynno pan welas an sita leun a idolys. 17Rakhenna ev a dhadhlas y'n synaga gans an Yedhewon ha gans an wordhyoryon, ha pub dydh yn plen an varghas gans an re esa ena par happ. 18Mes re a'n filosoforyon Epikurek ha Stoik a geskewsi ganso, ha re a leveris, ‘Pandr'a vynn an klappyer diskians ma dhe leverel?’ Hag yn-medh re erell, ‘Dell hevel, pregowther a dhywolow astranj yw ev’; rag ev dhe bregoth Yesu ha'n dasserghyans. 19Hag orth y synsi i a'n ledyas dhe'n Areopagus, ow leverel, ‘A yllyn ni godhvos pyth yw an dyskas nowydh ma hag a dherivydh? 20Rag ty a dhre dh'agan diwskovarn taklow marthys koynt; rakhenna ervirys on ni godhvos styr an taklow ma.’ 21Lemmyn oll tus Athenys ha'n estrenyon trigys ena ny's tevo termyn marnas dhe leverel po klewes neppyth nowydh.\n22Hag ow sevel yn kres an Areopagus, yn-medh Powl, ‘Gwer a Athenys, my a wel fatell owgh hwi fest kryjyk yn pub fordh. 23Rag, ha my ow tremena hag ow hwithra taklow agas gordhyans, my a gavas ynwedh alter mayth o skrifys “Dhe dhuw anwodhvos.” Ytho, an pyth a wordhyowgh yn tiskians, hemma my a iger dhywgh. 24An Duw neb a formyas an bys ha pup-tra ynno, neb yw Arloedh nev ha nor, ny drig yn templow gwrys gans diwla den, 25na nyns yw servys gans diwla den kepar ha pan ve dhodho edhomm a neppyth, rag ev a re bewnans hag anall ha pup-tra dhe bub den oll; 26hag ev a wrug a unn den pub kenedhel a dus mayth annetthens enep kowal an nor, hag ev a apoyntyas aga oesow destnys hag oryon aga annedhow, 27may hwillens Duw, martesen orth y hwila yn-dann dava ha'y gavoes, kyn nag yw ev pell dhiworth pub huni ahanan. 28Rag “Ynno ev ni a vew ha gwaya ha kavoes agan bosva.” Par dell leveris re a'gas berdh,\n“Rag ni ynwedh yw y askorr.”\n29A-ban on ni askorr Duw, ny goedh dhyn tybi bos an Duwses kepar hag owr po arghans po men, imaj gwrys dre sleyghneth ha dismygyans denel. 30Ytho, ny wrug Duw vri a'n oesow a dhiskians, ha lemmyn ev a worhemmynn dhe boblow oll yn pub le may kemmerrons edrek, 31drefenn ev dhe settya dydh may hwra breusi an bys yn ewnder, dre wour neb re apoyntyas, ow profya mewgh dhe oll, orth y dhrehevel dhiworth an re varow.’\n32Pan glewsons a dhasserghyans an re varow, re a skornyas, mes re erell a leveris, ‘Ni a vynn goslowes orthis arta a-dro dhe hemma.’ 33Gans henna, Powl a omdennas dhiworta. 34Mes niver a wer a junyas ganso ha krysi, yn aga mysk Dionysius an Areopagit, ha benyn henwys Damaris, ha gansa re erell.


Bal Levant - Wikipedia\nAn tyller balweyth dhe Levant.\nBal Levant (Sowsnek: Levant Mine) yw bal deges y'n Arenebedh Balweyth Lannust yn Kernow West. Yma gwithti yn byldyansow koth war an tyller usi pywys gans an Trest Kenedhlek hag yma jynn-prenn Kernewek dhe'n tyller, usi an unsel y'n bys usi oberys gans ethen hwath yn y le gwreydhek.\n3 Gweller ynwedh\nY'n 19ves kansvledhen yth esa Kernow an askorrer posekka a gober y'n bys oll ha dhe'n pols ma yth esa Levant onan an balyow a hembronkas an erel yn-mysk an balyow Kernewek. A-dhia 1820, kober veu balyes dhe Levant ha sten a dheuth diwettha. Dhe dopp y askorrons yth esa 500 a dus owth oberi rag an bal. Yn 1857 jynn-den veu ynstallyes esa oberys gans ethen rag kotthe viaj an dus-bal yn hag a-dhyworth an bal down. Yth esa pymp jynn-ethen owth oberi war an tyller yn 1873 rag pompya ayr yn ha dowr a-dhyworth an bal ha rag oberi an jynn war arenep an dor.\nBal Levant war an arvordiryow Kernow.\nAn bal a dhrehedhas downder a 1,968.5 tros-hys (600 meter) hag ev eth a-dro dhe 1.5 mildir (2.5 kilometer) yn-dann gweli an mor. Ev veu gwannhenwys "an bal yn-dann an mor". Wosa an bal dhe dhegea yn 1930, ev a leunhas gans dowr.\nYn 1959 an Bal Sten Gever, usi 400 meter dhe'n north-est a Levant, a dhalathas ow hwilas rag monow y'n bal koth. Dowr veu pompyes a-dhyworth an bal ha mordhowr veu trovyes ow frosa yndho; hemma a dhiskwedhas yth o an dus-bal owth oberi pur ogas dhe weli an mor. Yn 1962 ha 1963 an bal veu selyes ha krefhes gans kestevyn. Dhe'n unn pols, kowfordh veu kleudhyes a-dhyworth Bal Gever dhe Val Levant, mes ny veu lower a vonow trovyes, ytho an bal Levant veu deges arta ha skorennow erel an bal Gever veu hwithrys y'ga le.\nDroglamm[golegi | pennfenten]\nKalter an jynn-ethen dhe Val Levant.\nWar 20ves mis Hedra 1919 yth esa droglam y'n bal. 31 den-bal a verwis ha meur a dus erel veu shyndyes. Dhe bols an droglam yth esa 100 a dus war an jynn-den, pan derras korbel-staga an prenn. An prenn plommwedhek meur a godhas y'n shafta ha skwardya grisys an jynn-den ganso. Wosa hemma, ny veu an jynn-den ewnhes, hag isella nivelyow an bal veu forsakyes.\nYma CD kavadow henwys "Voices from Levant" (Levow a-dhyworth Levant) a gomprehend duryoryon an droglam ow kowsel a-dro dhodho hag ow leverel drolla an bal.\nLevant Mine and Beam Engine - Trest Kenedhlek (yn Sowsnek)\nLevant Mine and Beam Engine- Balweyth Kernewek: Ertach an Bys (yn Sowsnek)\nLevant Mine - Cornwall Calling (yn Sowsnek)\n"Voices from Levant" - gwerthji war-linen Chough Digital (yn Sowsnek)\nDiwettha golegyans an folen ma a veu an 14 Kevardhu 2019, dhe 07:25.


1 Korinth 1 ABK\n4Dhe Dhuw y grassav pup-prys ragowgh, drefenn bos gras Duw res dhywgh yn Krist Yesu, 5rag yn pub fordh hwi re beu gwrys kevoethek ynno ev, yn kows ha skentoleth a bub eghenn – 6kepar dell veu dustuni Krist krevhes ynnowgh – 7ma na fyllowgh hwi a ro spyrysel vyth, ha hwi ow kwaytya gans mall diskwedhyans agan Arloedh Yesu Krist. 8Ynwedh ev a wra agas krevhe bys y'n diwedh, may fowgh hwi divlam yn dydh agan Arloedh Yesu Krist. 9Lel yw Duw; ganso ev hwi a veu gelwys a-bervedh yn kowethyans y Vab ev, Yesu Krist agan Arloedh.\n10My a'gas pys, breder, dre hanow agan Arloedh Yesu Krist, may leverrowgh an keth tra, na vo folsyow vyth yn agas mysk, mes may fowgh hwi kesunys y'n keth brys hag y'n keth kowses. 11Rag y feu derivys dhymm gans tus Kloe, bos strifow yntredhowgh, ow breder. 12An pyth a vynnav dhe styrya yw hemma: pub huni ahanowgh a lever ‘Dhe Powl yth ov evy’, po ‘Dhe Apollos yth ov evy’, po ‘Dhe Kefas yth ov evy’, po ‘Dhe Grist yth ov evy.’ 13Yw Krist rynnys? A veu Powl krowsys ragowgh? Po a vewgh hwi besydhys yn hanow Powl? 14Dhe Dhuw y hwonn gras na vesydhis nagonan ahanowgh marnas Krispus ha Gayus, 15ma na alla denvyth leverel y fewgh besydhys y'm hanow vy. 16(Mayni Stefanas a vesydhis ynwedh; dres henna, ny wonn mar pesydhis ken onan vyth.) 17Rag Krist ny'm dannvonas rag besydhya mes rag aweyla, – ha henna heb skentoleth freth, ma na vo krows Krist gwakhes a'y nerth.


Bel ha'n Dhragon 1 (ABK) - Bible Society\nBel ha'n Dhragon 1 ABK\n1Wosa myghtern Astyages dhe vos kuntellys dh'y dasow, Syrus an Persian a dhegemmeras y vyghterneth.1:1 Y'n Septuagint an chaptra ma a dheu wosa chaptra 12 a Lyver Daniel. Y'n Vulgat yth yw niverys chaptra 14. Nyns usi yn tekst ebrow. Treylys dhiworth tekst Theodotion. 2Daniel a veu keskoweth a'n myghtern, hag enorys dres oll y gowetha.\n3Y feu idol dhe'n Babylonianys henwys Bel, hag y feu spenys ragdho pub dydh dewdhek bushel a vleus fin, ha dew-ugens davas, ha hwegh firkin1:3 firkin: Greka metretes, a-dro dhe 40 liter. a win. 4An myghtern a wre y enora, ha mos pub dydh dh'y wordhya; mes Daniel a wordhya y Dhuw y honan. 5Yn-medh an myghtern dhodho, ‘Prag na wordhydh Bel?’ Ev a worthybis, ‘Rag ny wordhyav idol gwrys gans leuv, mes an Duw bew, neb a formyas nev ha nor, ha may ma dhodho mestrynses war oll kig.’\n6Yn-medh an myghtern dhodho, ‘A ny dybydh Bel dhe vos duw bew? A ny welydh kemmys a dheber hag a yv pub dydh?’ 7Daniel a vinhwarthas ha leverel, ‘Na vydh toellys, A vyghtern; rag nyns yw hemma marnas pri a-ji, ha kober a-ves, ha bythkweth ny dhybris nag eva travyth.’\n10An myghtern a dheuth gans Daniel bys yn chi Bel, 11hag yn-medh oferysi Bel, ‘Otta, yth eson ni ow mos yn-mes, mes ty, A vyghtern, sett an boes, ha kemmysk an gwin ha'y dhesedha. Dege an daras, ha'y selya gans dha vysow-sel. Deus ternos, ha mar ny gevydh pup-tra dybrys gans Bel, ni a verow; poken Daniel, neb a wowleveris er agan pynn.’ 12Mes nyns ens i troblys, rag yn-dann an voes i re wrussa entrans kudh, ha dredho i a dheuth a-ji pup-prys dh'aga devorya. 13Ytho, pan ethons yn-mes, an myghtern a worras an boes a-rag Bel. 14Ena Daniel a worhemmynnis dh'y servysi may trollens lusu, hag i a's skattras der an tempel oll yn golok an myghtern y honan; hag ow mos yn-mes i a dhegeas an daras, ha'y selya gans bysow-sel an myghtern. 15Mes an oferysi a dheuth y'n nos, herwydh aga us, gans aga gwragedh ha'ga fleghes, hag i a dhybris hag eva pup-tra.\n16Ternos an myghtern a sevis a-varr, ha Daniel ganso, 17hag yn-medh an myghtern, ‘Yw an selyow dien, Daniel?’ Yn-medh ev, ‘Dien, A vyghtern.’ 18Ena kettell veu an darasow igerys, an myghtern a vires orth an voes ha kria gans lev ughel, ‘Meur osta a Bel, ha genes nyns eus toell vytholl.’ 19Daniel a hwarthas, ha synsi an myghtern ma na allas mos a-ji, hag yn-medh, ‘Mir orth an leur, ha merk, piw dhodho yw an olow treys ma.’ 20Yn-medh an myghtern, ‘My a wel an olow treys a wer, a venynes hag a fleghes.’ 21Ena an myghtern o serrys. Ev a dhalghennas an oferysi ha'n benynes ha'ga fleghes, hag i a dhiskwedhas dhodho an darasow kudh dredha may teuthons a-ji, ha konsumya pup-tra esa war an voes. 22Ytho an myghtern a's gorras dhe'n mernans, hag ev a ros Bel dhe Daniel, neb a'n distruis, ha'y dempel.\n23Yth esa ena dragon vras, ha'n Babylonianys a's gordhya. 24Yn-medh an myghtern dhe Daniel, ‘Ny yllydh leverel, nag yw hemma duw bew. Ytho gwra hy gordhya.’ 25Yn-medh Daniel, ‘An Arloedh ow Duw y hwordhyav, rag Duw bew yw ev. Mes ty, A vyghtern, ro dhymm kummyas, ha my a ladh an dhragon, heb kledha na lorgh.’ 26Yn-medh an myghtern, ‘My a re dhis kummyas.’ 27Ena Daniel a gemmeras pyg ha soev ha blew ha'ga bryjyon war-barth ha gul pellennow; hag ev a's gorras yn ganow an dhragon. Wosa aga dybri, an dhragon a dardhas igor. Yn-medh ev, ‘Ottena an taklow esowgh orth aga gordhya.’


Compare Bible readings for Luk 16 in the ABK and the KJV - Bible Society\nParabolenn an Rennyas Dislel\n1Hag ev a leveris ynwedh dh'y dhyskyblon, ‘Yth esa dhe dhen rych rennyas, neb a veu kuhudhys orto a skoellya y bythow. 2Hag ev a'n gelwis ha leverel dhodho, “Pyth yw hemma a glewav a-dro dhis? Ro akont a'th charj, rag ny yllydh bos rennyas namoy.” 3Ena an rennyas a leveris dhodho y honan, “Pandr'a wrav, ha'm mester ow kemmeres dhiworthiv ow soedh avel rennyas? Nyns eus genev an galloes dhe balas, meth a'm beus a veggya. 4My a woer pandr'a wrav pan viv gordhyllys a'm soedh, rag ma'm degemmerrons yn aga chiow.” 5Ytho ev a elwis dhodho kendonoryon y vester onan hag onan, ha leverel dhe'n kynsa, “A bygemmys osta yn kendon dhe'm mester?” 6Yn-medh ev, “Kans musur16:6 musur: Greka batos. a olew.” Hag ev a leveris dhodho, “Tann dha reken, esedh dison ha skrif hanter-kans.” 7Ena dhe arall y leveris, “A bygemmys osta yn kendon?” Yn-medh ev, “Kans musur ys.” Yn-medh ev dhodho, “Tann dha reken ha skrif peswar-ugens.” 8Ha'n mester a gommendyas an rennyas dislel, rag ev dhe wul yn fur. Rag mebyon an bys ma yw moy doeth a-dro dh'aga hevoesogyon es dell yw mebyon an golow. 9Ha my a lever dhywgh, gwrewgh kowetha dhywgh agas honan a'n mammon a anwiryonedh, rag may fowgh wolkommys, pan fyll ev, bys yn annedhow heb diwedh.\n10‘Neb yw lel yn tra pur vyghan yw lel ynwedh yn tra veur, ha neb yw dislel yn tra pur vyghan yw dislel ynwedh yn tra veur. 11Ytho mar nyns owgh hwi lel y'n mammon anewn, piw a re gwir rychys y'th charj? 12Ha mar nyns owgh hwi lel yn pythow den arall, piw a vynn ri dhywgh dha bythow dha honan? 13Ny yll servont servya dew vester; rag poken ev a gas an eyl ha kara y gila, po ev a omre dhe'n eyl ha dispresya y gila. Ny yllowgh servya Duw ha mammon.’\nAn Lagha ha Gwlaskor Duw\n14Ha'n Fariseow, karoryon mona, a glewo oll an taklow ma ha skornya ganso. 15Hag ev a leveris dhedha, ‘Hwi yw an re a justifi aga honan a-wel tus, mes Duw a aswonn agas kolonn; rag an dra eksaltys yn mysk tus yw pyth kasadow a-wel Duw.\n16‘Yth esa an lagha ha'n brofoesi bys Yowann: alena rag, gwlaskor Duw yw pregewthys, ha peub a omherdh ynni dre nerth. 17Esya yw, nev ha nor dhe dremena dhe-ves, es dell goettho dhe-ves unn banna a'n lagha.\n18‘Piwpynag a worro y wreg dhe-ves ha demmedhi arall a wra avoutri, ha neb a dhemmedh benyn gorrys dhe-ves gans hy gour a wra avoutri.\nAn Den Rych ha Lazarus\n19‘Yth esa den rych, neb a omwiska yn purpur ha sendal, ow kevewya yn splann pub dydh oll. 20Hag yth esa unn den boghosek, Lazarus y hanow, neb re bia gorrys orth y yet, podrek, 21hag ev hwansek dhe dhybri y walgh a'n brewyon a goedha16:21 a'n brewyon a goedha: War-lergh re a'n dornskrifow a'n taklow a goedha. a voes an den rych. Mes yth esa an keun ynwedh ow tos ha lapya y woliow. 22Ena an den boghosek a verwis hag a veu degys dhe-ves gans an eledh bys yn askra Abraham. An den rych ynwedh a verwis hag a veu ynkleudhys; 23hag yn ifarn,16:23 ifarn: Greka Hades. hag ev yn tormentys, ev a dhrehevis y dhewlagas, ha gweles Abraham y'n pellder, ha Lazarus yn y askra. 24Hag ev a elwis ha leverel, “A Das Abraham, kemmer truedh ahanav ha dannvon Lazarus rag may trogghyo bleyn y vys yn dowr ha yeynhe ow thaves, rag tormentys ov y'n flamm ma.” 25Mes Abraham a leveris, “Flogh, porth kov ty dhe dhegemmeres dha bythow da y'th vewnans, ha Lazarus y'n keth vaner an taklow drog; mes lemmyn konfortys yw ev, mes ty yw tormentys. 26Ha moy es hemma oll, yma settys islonk meur yntra ni ha hwi, rag na allo tremena a-dreus alemma dhywgh hwi neb a vynno, na treusi alena dhyn ni.” 27Mes ev a leveris, “Ytho my a'th pys, A das, y dhannvon dhe ji ow thas, 28rag yma dhymm pymp broder, dh'aga gwarnya, ma na dheffons i ynwedh bys y'n tyller ma a dorment.” 29Abraham a leveris, “Yma dhedha Moyses ha'n brofoesi; gwrens i goslowes orta i.” 30Ev a leveris, “Na, A das Abraham, mes mar teu dhedha nebonan dhiworth an re varow, y fydh edrek dhedha.” 31Ev a leveris dhodho, “Mar ny woslowons orth Moyses ha'n brofoesi, namoy ny grysons mar sev nebonan dhiworth an re varow.” ’


Elven gymyk, polter helosk, kankregyner galwosek, kankregyner, govetelek\nLewkemya promyelocytik lym\n−3, 1, 2, 3, 4\nperiod 4, bagas 15, tailings, arsenide(3-)\nElven gymyk yw arsenik, niver 33 y'n Vosen Beriodek. An hanow a dheu dhyworth an ger Persek Kres zarnik, ow styrya orpiment, moon arsenik. Y furvell gymyk yw As.\nDrog gerys yw arsenik dhe vos gwenonek, mes elven essensek yw dhe enevales yn dognow fest byghan. Dogen ladhadow dhe'n korf denel yw moy ages 100 mg. Arwodhow posna gans arsenik yw hwyja, drog torr, skit ha didhowrans. Usys o yn fenowgh der istori rag ladha. Diskudhys James Marsh prov yn 1836 dhe vusura arsenik yn mynsow byghan.\nKevys yw arsenik yn naturel yn bosow, yn arbennek puskes-krogenyek.\nYn 1909 Paul Ehrlich a dhiskudhas kymygen arsenik hag a allsa yaghhe pokkys frynk (syphilis), henwys salvarsan (arsfenamin). Godhonydhyon re vusuras arsenik yn gols Ötzi, korf ow korwedha yn rewliv yn Itali a-dhia 5000 bledhen. I a breder hemm dhe styrya ev dhe oberi avel gov kober.\nUsys o kymygen hag a syns arsenik henwys lewisit (Sowsnek: lewisite) yn Kynsa Bresel an Bys avel arv kymyk. Usys veu arsenik ynwedh dhe wul sortow arbennek a weder, hag avel galliom arsenid dhe wul hanter-hembrenkyasow dhe'n diwysyans jynn-amontya.\nMyns arsenik y'n ayrgylgh a wra varya, mes gans nivel ughella ogas dhe dhiwysyans hag a losk glow. Loskvenydhyow a geworr 3,000 tunnas a arsenik dhe'n ayrgylgh pub bledhen, mes tus a wra keworra 80,000 tonnas pub bledhen dre leski keunys menhesen.\nNy wra arsenik teudhi, mes segh-ethenna. Y boynt segh-ethenna yw 616°C. Yma dhodho dhew furv, onan metelek loos, ha'n eyl, melyn hag anvetelek.\nBal Bostalek yn Kernow hag a syns 1,500 tunnas a arsenik\nDiwettha golegyans an folen ma a veu an 6 Metheven 2022, dhe 21:19.